Yeremia 17 (ABK) - Bible Society\n1Pegh Yuda yw skrifys gans toul-skrifa a horn, ha gans poynt a adamant gravys yw war legh aga holonn, ha war gern agas alteryow, 2rag bos aga mebyon ow perthi kov a'ga alteryow ha'ga Asherim ryb an gwydh glas war an breow ughel, 3ha war an menydhyow y'n mes. Dha wolusogneth ha'th tresoryow oll y rov dhe breydh, avel gober rag pegh, yn oll dha diryow.17:3 Amendys. Gwel Yeremia 13:27, ha 15:13, 14. Ebrow Ow menydhyow y'n mes, dha nerth, oll dha dresoryow y rov dhe breydh; dha tylleryow ughel gans pegh yn oll dha oryon. 4Ha ty a lews dha leuv dhiworth dha eretons a res dhis; ha my a'th wra dhe servya dha eskerens y'n tir na aswonnydh: rag an tan re enowsowgh y'm sorr, a lesk bys vykken.\n5Yndellma y lever an ARLOEDH:\nMilligys a vydh an gour a fydh yn den,\nha gul kig y nerth,\nha may treyl y golonn a-dhiworth an ARLOEDH.\n6Ev a vydh avel merywenn y'n difeyth,\nha ny wel pan dheu dader;\nmes trigys vydh yn tylleryow krin an difeyth,\nyn tir hoelanek nag yw annedhys.\n7Bennigys yw an gour a fydh y'n ARLOEDH,\nmay ma y fydhyans y'n ARLOEDH.\n8Rag ev a vydh avel gwydhenn plynsys ryb dowr,\now lesa hy gwreydh ryb an dowrhyns,\nmes ny berth own pan dheu an toemmder,\nmes hy delyow a vydh glas;\nhag yn blydhen syghor ny'n jevydh fienasow,\nna ny hedh a dhoen frut.\n9An golonn yw fel dres pup-tra,\nha drog dres remedi:\npiw a's aswonn?\n10My an ARLOEDH a hwither an golonn,\nha previ an dhiwloneth,\ndhe ri dhe beub herwydh y fordhow,\nha herwydh frut y oberow.\n11Dell esedh an rugyar, heb gori;\nyndellma yw an re a wayn golusogneth, heb ewnder;\nyn hanter y dhydhyow hi a'n gas,\nhag yn y dhiwedh ev a vydh foll.\n12Tron gloryus, ughel a'n dallethvos\nyw tyller agan sentri.\n13A ARLOEDH, govenek Ysrael,\npeub a'th forsak a vydh methek,\nha'n re a dreyl a-dhiworthiv a vydh skrifys y'n dor,\ndrefenn i dhe forsakya fenten an dowrow bew, an ARLOEDH.\n14Yaghha vy, A ARLOEDH, ha my a vydh yaghhes;\nsalw vy ha my a vydh selwys:\nrag ty yw ow gormel.\n15Ottensi ow leverel dhymm,\n‘Ple'ma ger an ARLOEDH?\n16Mes my, ny fistenis a vones bugel dhe'th siwya,17:16 ny fistenis a vones bugel dhe'th siwya: Po amendyans ny wrug vy ynnia warnas dri drog.\nna ny hwensis dydh an anfeusi;\nty a woer: an pyth a dheuth a'm diwweus\na veu a-rag dha wolok.\n17Na vydh browagh dhymm:\nty yw ow skovva yn dydh an drogedh.\n18Bedhens methek an re a'm helgh,\nmes na'm gas vy dhe vos methek:\ngas i dhe vos dyegrys,\nmes na as vy dhe vos dyegrys;\ndro warnedha dydh an drogedh\nha'ga distrui gans distruyans dewblek.\nOw Sanshe an Sabot\n19Yndellma y leveris an ARLOEDH dhymm: Ke ha sevel yn yet mebyon an bobel, dredhi mayth enter myghternedh Yuda, ha dredhi mayth ons yn-mes, hag yn yetow oll Yerusalem, 20ha lever dhedha: Klewewgh ger an ARLOEDH, hwi vyghternedh Yuda, hag oll Yuda, hag oll annedhysi Yerusalem, a enter der an yetow ma. 21Yndellma y lever an ARLOEDH: Gwaytyewgh, rag agas enevow, na dhegewgh begh yn dydh an sabot, na'y dri dre yetow Yerusalem; 22na na dhegewgh begh yn-mes a'gas chi y'n sabot, na na wrewgh ober, mes sanshewgh dydh an sabot, dell worhemmynnis dh'agas tasow. 23Mes ny woslowsons, na plegya aga skovarn, mes kaleshe aga gilbenn, ma na glewsons, na degemmeres dyskybleth.\n24Mes mar koslewowgh orthiv, yn-medh an ARLOEDH, ha mar ny dhegewgh begh dre yetow an sita yn dydh an sabot, mes sanshe dydh an sabot, heb gul ober vytholl ynno, 25ena yth enter dhe yetow an sita ma myghternedh ha pennsevigyon esedhys war dron Davydh, ow marghogeth yn charettow ha war vergh, i ha'ga fennsevigyon, gwer Yuda, hag annedhysi Yerusalem; ha'n sita ma a vydh annedhys bys vykken. 26Hag i a wra dos a-dhiworth sitys Yuda, ha'n tylleryow a-dro dhe Yerusalem, hag a-dhiworth tir Benyamin, ha'n Shefela, hag a'n vro venydhyek, hag a'n dhyghowbarth, ow tri offrynnow leskys, ha sakrifisow, hag offrynnow greun, ha frankynkys, hag ow tri sakrifisow gormel, bys yn chi an ARLOEDH. 27Mes mar ny woslewowgh orthiv, dhe sanshe dydh an sabot, ha ma na degowgh begh owth entra dhe yetow Yerusalem ganso yn dydh an sabot, ena my a enow tan yn hy yetow hag y hwra distrui palesyow Yerusalem, ha ny vydh difeudhys.


Yeremia 8 (ABK) - Bible Society\nYeremia 8 ABK\n1Y'n termyn na, yn-medh an ARLOEDH, i a dhre yn-mes eskern myghternedh Yuda, hag eskern y bennsevigyon, hag eskern an oferysi, hag eskern an brofoesi, hag eskern annedhysi Yerusalem, yn-mes a'ga bedhow: 2hag i a's les a-rag an howl ha'n loer, hag oll lu an nevow, re wrussons aga hara ha'ga servya, ha kerdhes war aga lergh, ha'ga hwilas ha'ga gordhya; ny vydhons kuntellys, nag ynkleudhys; i a vydh avel teyl war enep an nor. 3Mernans a vydh dewisys kyns es bewnans gans oll an re gesys a'n tebel deylu ma, neb a worta yn oll an tylleryow le ma's herdhis, yn-medh ARLOEDH an luyow.\nPeghes ha Kessydhyans\n4Ty a lever dhedha: Yndellma y lever an ARLOEDH:\nPan wra tus koedha, a ny wrons i sevel arta?\nMar kwra nebonan treylya, a ny dhehwel?\n5Ytho prag y hwrug an bobel ma, Yerusalem,\ntreylya yn kildennans pup-prys?\nI a syns fast dhe doell,\ni a nagh dehweles.\n6My a woslowas ha klewes,\nmes ny gewsons yn ewn:\nny goedhas denvyth yn edrek a'y dhrogedh,\now leverel, ‘Pandr'a wrug vy’?\nI oll a dreyl dh'aga resegva,\npar dell fysk margh sket dhe'n vatel.\n7Hwath an hwibon y'n nevow\na aswonn y dermynyow;\nha'n durenn ha'n wennel ha'n aran\na aswonn termyn aga devedhyans;\nmes ny aswonn ow fobel vy\nbreus an ARLOEDH.\n8Fatell yllowgh leverel, ‘Fur on,\nhag yma lagha an ARLOEDH genen’?\nOtta, hi re beu treylys yn gow\ngans pluvenn wowek an skribys.\n9Yma meth dhe'n dus fur,\ndyegrys yns ha kechys:\notta, i re naghas ger an ARLOEDH,\nha pana furneth eus dhedha?\n10Ytho my a re aga gwragedh dhe re erell\nha'ga farkow dhe'n re a's erit:\nrag pubonan a'n lyha dhe'n moyha\nyw kemmerys gans krefni;\na'n profoes bys y'n oferyas\npubonan a dhyght yn fals.\n11Rag i re sawyas goli myrgh ow fobel gans skavder,\n12Esa meth dhedha pan wrussons pyth kasadow?\nNa, ny's tevo meth vytholl,\nna ny's tevo rudha.\nYtho i a wra koedha yn mysk an re a goedh:\nyn termyn aga hessydhyans i a vydh domhwelys,\n13My a's kuntell yn leun,8:13 My a's kuntell yn leun: Po My a gemmer dhe-ves aga threvas ow siwya an Septuagint. yn-medh an ARLOEDH:\nny vydh gwinreun war an gwinbrenn,\nna ny vydh figys war an figbrenn,\nha'n del a wedher;\nha'n pyth a res dhedha a dremen a-dhiworta.\n14Prag yth on esedhys stag?\nOmguntellewgh, hag entryn y'n sitys kerys,\nha merwel ena:\nrag an ARLOEDH agan Duw re'gan daskorras dhe'n mernans,\nha ri dhyn dowr gwenonek dhe eva,\ndrefenn ni dhe begha erbynn an ARLOEDH.\n15Agan govenek a veu kres, mes nyns esa dader;\ntermyn yeghes, hag otta browagh.\n16Ronkow aga mergh a veu klewys a-dhiworth Dan:\north son kryghias aga mergh krev\nan tir kowal a grenas;\ni re dheuth ha gwastya an tir, ha pup-tra eus ynno:\nan sita ha'n re usi trigys ynni.\n17Rag, otta, my a dhannvon serf, nadres, yn agas mysk,\nna yll bos husys,\nhag i a'gas brath,\nGalar Yeremia rag y Bobel\n18Nyns eus eli rag ow anken;8:18 Nyns eus eli rag ow anken: Amendys, ow siwya an Septuagint.\now holonn yw klav.\n19Otta, lev kri myrgh ow fobel\ndre hys ha les an tir:\n‘A nyns usi an ARLOEDH yn Sion?\nA nyns usi hy myghtern ynni?’\n‘Prag y hwrussons ow frovokya dhe sorr\ngans aga imajys gravys\nha'ga idolys estren koeg?’\n20‘An drevas yw tremenys, an hav yw gorfennys,\nha nyns on ni sawys.’\n21Rag pystik myrgh ow fobel yth ov pystigys;\nkyni a wrav; euth re'm dalghennas.\n22A nyns eus balsam yn Gilead?\na nyns eus medhek ena?\nYtho prag nag eus yaghheans\nrag myrgh ow fobel?


1 Korinth 1 (ABK) - Bible Society\n1 Korinth1 ABK\nSalusyans ha Grasyans\n1Powl, gelwys dre volonjedh Duw dhe vos abostol a Grist Yesu, ha'gan broder Sosthenes,\n2Dhe eglos Duw usi yn Korinth, dhe'n re sanshes yn Krist Yesu, gelwys may fens i syns, gans oll an re na, yn pub tyller, a gri war hanow agan Arloedh Yesu Krist, Arloedh keffrys dhedha i ha dhyn ni: 3Gras dhywgh hwi ha kres dhiworth Duw agan Tas ha'n Arloedh Yesu Krist.\n4Dhe Dhuw y grassav pup-prys ragowgh, drefenn bos gras Duw res dhywgh yn Krist Yesu, 5rag yn pub fordh hwi re beu gwrys kevoethek ynno ev, yn kows ha skentoleth a bub eghenn – 6kepar dell veu dustuni Krist krevhes ynnowgh – 7ma na fyllowgh hwi a ro spyrysek vyth, ha hwi ow kwaytya gans mall diskwedhyans agan Arloedh Yesu Krist. 8Ynwedh ev a wra agas krevhe bys y'n diwedh, may fowgh hwi divlam yn dydh agan Arloedh Yesu Krist. 9Lel yw Duw; ganso ev hwi a veu gelwys a-bervedh yn kowethyans y Vab ev, Yesu Krist agan Arloedh.\nFolsyow y'n Eglos\n10My a'gas pys, breder, dre hanow agan Arloedh Yesu Krist, may leverrowgh an keth tra, na vo folsyow vyth yn agas mysk, mes may fowgh hwi kesunys y'n keth brys hag y'n keth kowses. 11Rag y feu derivys dhymm gans tus Kloe, bos strifow yntredhowgh, ow breder. 12An pyth a vynnav dhe styrya yw hemma: pub huni ahanowgh a lever ‘Dhe Powl yth ov evy’, po ‘Dhe Apollos yth ov evy’, po ‘Dhe Kefas yth ov evy’, po ‘Dhe Grist yth ov evy.’ 13Yw Krist rynnys? A veu Powl krowsys ragowgh? Po a vewgh hwi besydhys yn hanow Powl? 14Dhe Dhuw y hwonn gras na vesydhis nagonan ahanowgh marnas Krispus ha Gayus, 15ma na alla denvyth leverel y fewgh besydhys y'm hanow vy. 16(Mayni Stefanas a vesydhis ynwedh; dres henna, ny wonn mar pesydhis ken onan vydh.) 17Rag Krist ny'm dannvonas rag besydhya mes rag aweyla, – ha henna heb skentoleth freth, ma na vo krows Krist gwakhes a'y nerth.\nKrist, an Galloes ha'n Furneth a Dhuw\n18Rag an ger a-dro dhe'n grows yw follneth dhe'n re usi ow mos dhe goll, mes dhyn nyni usi ow pos selwys, nerth Duw yth ywa. 19Rag skrifys yw,\n‘My a wra distrui skentoleth an dus skentel,\nha skians an dus fur my a wra y lettya.’\n20Ple'ma'n den fur? Ple'ma'n den konnyk y'n lagha? Ple'ma'n dadhlor a'n oes ma? A ny wrug Duw dhe skentoleth an bys bos foll? 21Rag yn skentoleth Duw, a-ban na wrug an bys aswonn Duw dre skentoleth, Duw a veu plesys, dre follneth an pyth a veu pregewthys, dhe selwel an re a grys. 22Rag Yedhewon a wovynn arwoedhyow ha Grekys a hwila skentoleth, 23mes ni a bregoth Krist krowsys, sklander dhe Yedhewon ha follneth dhe Jentilys, 24mes dhe'n re neb yw selwys, keffrys Yedhewon ha Grekys, Krist nerth Duw ha skentoleth Duw. 25Rag follneth Duw yw moy skentel ages skentoleth mab-den, ha gwannder Duw yw kreffa ages krevder mab-den.\n26Prederewgh a'gas galow agas honan, breder: nyns o nameur ahanowgh skentel war-lergh savonow mab-den, nyns o nameur galloesek, nyns o nameur genys a'n goes ughel, 27mes Duw a dhewisas an traow yw foll y'n bys rag tyli moethow war an dus skentel; Duw a dhewisas an traow yw gwann y'n bys rag gul bismer dhe'n re grev; 28Duw a dhewisas an traow isel ha dispresys y'n bys, an re nag yw travyth, may tefentya taklow hag yw neppyth, 29ma na vostya denvyth dherag Duw. 30Anodho ev yth esowgh hwi yn Krist Yesu, neb a dheuth ha bos ragon ni skentoleth dhiworth Duw, hag ewnder ha sansheans ha daspren. 31Rakhenna, dell yw skrifys, ‘Neb a vostyo, bostyes y'n Arloedh.’


1 Kroniklys 21 ABK\n7Duw ynwedh a veu displesys gans an dra ma, hag ev a weskis Ysrael. 8Davydh a leveris dhe Dhuw, ‘My re beghas yn feur drefenn my dhe wul an dra ma. Lemmyn, my a'th pys, kemmer dhe-ves kammweyth dha was, rag my re beu pur foll.’ 9An ARLOEDH a gewsis orth Gad, gwelesydh Davydh, ow leverel, 10‘Ke ha lavar dhe Davydh, “Yndellma y lever an ARLOEDH: My a brof dhis tri thra; dewis onan anedha, ha my a'n gwra dhis.” ’ 11Gad a dheuth dhe Davydh ha leverel dhodho, ‘Yndellma y lever an ARLOEDH: “Gwra dha dhewis: 12po teyr blydhen a dhivoetter, po tri mis ow fia21:12 ow fia: Ow siwya an Septuagint ha 2Sa 24:13. a-rag dha eskerens ha kledha dha eskerens orth dha dhistrui; po tri dydh a gledha an ARLOEDH, plag y'n pow hag el an ARLOEDH ow tistrui dres oll tiredh Ysrael.” Lemmyn ervir py gorthyp y kemmerav dhodho ev neb a'm dannvonas.’ 13Davydh a leveris dhe Gad, ‘Yth esov yn ahwer meur. Gas vy dhe goedha yn leuv an ARLOEDH, rag pur vras yw y druedh; mes na as vy dhe goedha yn leuv mab-den.’


Compare Bible readings for Yoel 2 in the ABK and the NRSV - Bible Society\nAn Lokustes a Dheu yn-rag avel Lu\n1Hwythewgh an hirgorn yn Sion,\nha gelwewgh dhe'n gas y'm menydh sans;\nkrenes oll annedhysi an norvys:\nrag dydh an ARLOEDH a dheu; pur ogas yw,\n2dydh tewlder ha tewlyjyon,\ndydh kommol ha tewolgow tew.\nDell les an bora war an menydhyow\ny teu pobel vras ha krev;\nnyns esa bythkweth aga far,\nna ny vydh namoy a'y wosa,\nbys vlydhynyow henedhow ha henedhow.\n3Tan a dhevor a-dheragdha,\nhag a-dryv dhedha flamm a lesk.\nAn tir yw avel lowarth Eden a-dheragdha,\nhag a-dryv dhedha gwylvos difeyth;\nvri, ny vydh diank anedha.\n4Aga semlans yw avel semlans mergh;\nha kepar ha kasvergh y hwrons i poenya.\n5Kepar ha gans tros charettow,\nlemmel a wrons war bennow an menydhyow,\navel tros flamm tan\now tevorya an sowl,\navel pobel grev\narayys rag kas.\n6A-ragdha poblow a gren:\noll an fasow a gyll aga liw.\n7Poenya a wrons avel tus krev;\ni a yskynn an fos avel kasoryon;\ni a geskerdh yn-rag, pubonan didro yn y fordh y honan,\nha ny dreylyons mes a'ga hynsyow.\n8Ny wrons i gwaska an eyl erbynn y gila;\npubonan a gerdh yn y hyns y honan:\nstevya a wrons yn mysk kowas a sethow,\nheb treylya a-denewen.\n9Assaltya an sita a wrons;\nha poenya war an fos;\nkrambla a wrons war an chiow,\nhag entra der an fenestri avel lader.\n10An dor a wra krysya a-dheragdha;\nan nevow a gren:\nan howl ha'n loer a dewlha,\nan ster a skon a derlentri.\n11Ha'n ARLOEDH a wra dyllo y lev\na-dherag y lu,\nrag y gaslys yw pur vras,\nha krev yw ev neb a gollenow y er.\nRag meur yw dydh an ARLOEDH\nha pur euthyk; ha piw a yll y berthi?\nDuw a Elow rag Edrega\n12Lemmyn ytho, yn-medh an ARLOEDH,\ntreylyewgh dhymm gans oll agas kolonn,\nha gans penys, ha gans oelva, ha gans kynvann.\n13Skwardyewgh agas kolonn, a-der agas dillas,\nha treylyewgh arta dhe'n ARLOEDH agas Duw,\nrag grassyes ha truedhek yw,\nlent ow serri, ha meur y dregeredh,\nhag ev a gemmer edrek a'n drog.\n14Piw a woer mar kwra ev dehweles ha kemmeres edrek,\nha gasa bennath a-dryv dhodho,\noffrynn greun hag offrynn diwes\ndhe'n ARLOEDH agas Duw?\n15Hwythewgh an hirgorn yn Sion,\ngelwewgh kuntelles solem.\n16Kuntellewgh an bobel,\nsakrewgh an kuntelles,\ngelwewgh an dus hen war-barth,\nkuntellewgh an fleghes\nha'n re ow tena an vronn:\ngases an gour pries y stevell,\nha'n venyn bries hy chambour.\n17Gwres an oferysi, menystrys an ARLOEDH,\noela ynter an porth ha'n alter,\nha leverens, ‘Spar, A ARLOEDH, dha bobel,\nha na ro dha ertach yn disenor,\nensampel dhe'n kenedhlow.\nPrag y leverons yn mysk an poblow,\n“Ple'ma aga Duw?” ’\nGorthyp Duw ha'y Ambos\n18Ena y hwra an ARLOEDH perthi avi orth y dir,\nha kemmeres pita a'y dus.\n19An ARLOEDH a worthybis ha leverel dh'y bobel,\nAwotta, my a dhannvon dhywgh ys ha gwin hag oyl,\nha lenwys vydhowgh gansa:\nha nevra namoy ny rov dhywgh\ndisenor yn mysk an kenedhlow.\n20Ha my a bellha dhiworthowgh lu an kledhbarth,\nha'y fesya yn syghtir ha difeyth,\ngans y fas troha mor an est,\nha'y dhelergh troha mor an howlsedhes;\nha'y fler a wra drehevel, ha'y flerynsi a dheu yn-bann.\nRag ev re wrug taklow bras.\n21Na borth own, a dir;\nbydh heudhik ha lowenha:\nrag an ARLOEDH re wrug taklow bras.\n22Na berthewgh own, hwi vestes an gwel:\nrag peurvaow an gwylvos yw gwyrdh;\nan wydhenn a dheg hy frut,\nan figbrenn ha'n gwinbrenn a re aga nerth.\n23Ytho bedhewgh heudhik, hwi vebyon Sion,\nha lowenhewgh y'n ARLOEDH agas Duw:\nrag ev re ros dhywgh an glaw a-varr rag ewnder,\nhag ev re dhros glaw yn-nans ragowgh:\nglaw a-varr ha glaw diwedhes kepar hag y'n dalleth.\n24An leuryow-drushya a vydh leun a ys,\nha'n gwinwaskow a fenn a win hag oyl.\n25My a astiver dhywgh an blydhynyow\na wrug hes an lokustes aga dybri,\nan lokust diaskell, an lokust distruel, ha'n lokust yowynk,\now lu bras a dhannvenis yn agas mysk.\n26Hwi a dheber ha bos lenwys,\nha gormel hanow an ARLOEDH agas Duw,\nneb re'gas dyghtyas marthys da,\nha ny wra ow fobel perthi meth bynitha.\n27Hwi a wodhvydh my dhe vos yn mysk Ysrael,\nha my dhe vos an ARLOEDH agas Duw, ha nyns eus nahen.\nHa ny wra ow fobel\nperthi meth bynitha.\nSpyrys Duw Dinewys Mes\n28Ha wosa hemma\nmy a dhinwa ow spyrys war gig oll,\nha'gas mebyon ha'gas myrghes a wra profoesa,\nha'gas tus koth a hunros hunrosow\nha'gas gwer yowynk a wel gwelesigethow.2:28 2:28-32 yw niverys 3:1-5 y'n tekst ebrow ha'n Septuagint.\n29Ynwedh war an wesyon ha'n maghtethyon,\ny'n dydhyow na, y hwrav vy dinewi ow Spyrys.\n30My a dhiskwa marthusyon y'n nevow hag y'n norvys, goes ha tan ha kolovenyow a vog. 31An howl a vydh treylys dhe dewlder, ha'n loer dhe woes, kyns dos dydh an ARLOEDH, bras hag euthyk. 32Ena y fydh sawys pubonan neb a elow war hanow an ARLOEDH; rag yn menydh Sion y fydh remenant dell leveris an ARLOEDH, hag yn Yerusalem an re a dhienk, neb a wra an ARLOEDH aga gelwel.


whiskey barrel chairs – spintheyarn.co\nwhiskey barrel chairs whisky barrel furniture whiskey barrel table whisky barrel furniture whiskey barrel chairs ebay.\nwhiskey barrel chairs whiskey barrel table chairs whiskey barrel furniture vintage.\nwhiskey barrel chairs whiskey barrel furniture whiskey barrel table brilliant custom furniture whiskey barrel furniture ideas whiskey barrel furniture whiskey barrel furniture for sale in michigan.\nwhiskey barrel chairs whiskey barrel furniture ideas whisky barrel table vintage whiskey and chairs throughout ideas 6 whiskey barrel whiskey barrel furniture scotland.\nwhiskey barrel chairs mid century oak whiskey barrel chairs whiskey barrel furniture kentucky.\nwhiskey barrel chairs whiskey barrel chairs fresh best wine barrel staves images on images whiskey barrel dining table and chairs.\nwhiskey barrel chairs whiskey barrel chairs whiskey barrel furniture the best whiskey barrel table ideas on barrel whiskey barrel furniture for sale whiskey barrel bar table for antique whiskey barrel.\nwhiskey barrel chairs whiskey stave chair and table whiskey barrel table plans.\nwhiskey barrel chairs whiskey barrel chairs mas whiskey barrel furniture for sale on craigslistorg.\nwhiskey barrel chairs vintage whiskey barrel table and chairs set for sale in ca whiskey barrel coffee table plans.\nwhiskey barrel chairs whisky barrel table and chairs whiskey barrel chairs whiskey barrel chair outdoor whiskey barrel furniture ideas whisky barrel table and chairs whiskey barrel furniture ideas.\nwhiskey barrel chairs whiskey barrel table and chairs best of best barrel furniture images on pics whiskey barrel table top ideas.\nwhiskey barrel chairs whiskey barrel table and chairs whisky barrel table and chairs whiskey barrel table and chairs whiskey whiskey barrel table top ideas.\nwhiskey barrel chairs barrel furniture wine barrel furniture whiskey whiskey barrel furniture uk.\nwhiskey barrel chairs whiskey barrel chairs whiskey barrel designs whisky barrel rockers furniture whiskey barrel designs whiskey barrel furniture whiskey barrel furniture ideas.\nwhiskey barrel chairs whiskey barrel leather couch set 3 2 1 center table whiskey barrel bar 3 half barrels whiskey barrel pub table and chairs.\nwhiskey barrel chairs vintage rustic wine whiskey barrel chairs ottoman whiskey barrel furniture uk.\nwhiskey barrel chairs whiskey barrel chairs whiskey barrel chairs large size of relaxing whisky barrel chair keywords along with whiskey barrel chairs whiskey barrel furniture near me.\nwhiskey barrel chairs whiskey barrel chairs whiskey barrel chairs inspiration idea jack furniture with jack whiskey barrel seating whiskey whiskey barrel furniture for sale on craigslistorg.\nwhiskey barrel chairs best whiskey barrel furniture images on barrels whiskey barrel chairs i have always wanted a whiskey barrel chair kitchen whiskey barrel furniture for sale whiskey barrel poker t.\nwhiskey barrel chairs vintage barrel chairs whiskey barrel chairs vintage chair design ideas vintage wine barrel chairs vintage barrel chairs whiskey barrel pub table plans.\nwhiskey barrel chairs retro brothers furniture corp whiskey barrel swivel lounge chairs pub table whiskey barrel pub table and chairs.\nwhiskey barrel chairs whisky barrel furniture high resolution barrel bar table 6 jack whiskey barrel tables whisky barrel furniture whiskey barrel furniture for sale.\nwhiskey barrel chairs whiskey barrel rs furniture for sale wine vintage whiskey barrel furniture whiskey barrel poker table and chairs.\nwhiskey barrel chairs whiskey barrels furniture whiskey barrel table encourage jack with 4 stave chairs and regarding 0 vintage whiskey barrel furniture for sale vintage whiskey barrel furniture for s.\nwhiskey barrel chairs rustic pub table whiskey barrel western bar within tables designs 1 whiskey barrel furniture vintage.\nwhiskey barrel chairs mid century whiskey barrel swivel barrel chairs by brothers of a pair whiskey barrel furniture kentucky.\nwhiskey barrel chairs whiskey barrel chairs whiskey barrel table and chairs for sale.\nwhiskey barrel chairs whiskey barrel chairs wine furniture for sale bars made from barrels at heart customs home antique whiskey barrel furniture for sale in michigan.\nwhiskey barrel chairs whiskey barrel coffee table barrel table and chairs whiskey barrel chair and table wine barrel ends jack daniels whiskey barrel table and chairs.\nantique whiskey barrel table and chairs jack daniels whiskey barrel table and chairs jack daniels whiskey barrel table for sale used whiskey barrel furniture for sale vintage whiskey barrel chairs for sale vintage whiskey barrel furniture for sale vintage whiskey barrel table and chairs whiskey barrel chairs and table whiskey barrel chairs ebay whiskey barrel chairs for sale whiskey barrel chairs vintage whiskey barrel coffee table plans whiskey barrel dining table and chairs whiskey barrel furniture whiskey barrel furniture for sale whiskey barrel furniture for sale in michigan whiskey barrel furniture for sale on craigslistorg whiskey barrel furniture ideas whiskey barrel furniture kentucky whiskey barrel furniture near me whiskey barrel furniture plans whiskey barrel furniture scotland whiskey barrel furniture uk whiskey barrel furniture vintage whiskey barrel poker table and chairs whiskey barrel pub table and chairs whiskey barrel pub table plans whiskey barrel table and chairs for sale whiskey barrel table ideas whiskey barrel table plans whiskey barrel table top ideas\nPrevious Post Toro 22 Lawn Mower\nNext Post Self Cleaning Duck Pond


Mathew 26 (ABK) - Bible Society\nMathew 26 ABK\n36Ena y teuth Yesu gansa dhe le henwys Gethsemane, hag yn-medh ev dhe'n dhyskyblon, ‘Esedhewgh omma, ha my ow mos yn-hons dhe bysi.’ 37Ev a gemmeras ganso Peder ha dew vab Zebede hag a dhallathas bos trist hag yn ahwer. 38Ena yn-medh ev dhedha, ‘Leun a dristyns yw ow enev bys yn ankow; gortewgh omma ha goelyewgh genev.’ 39Hag ow mones nebes yn-rag, ev a goedhas war y fas ha pysi ow leverel, ‘Ow Thas, mara kyll henna bos, tremenes an hanaf ma dhiworthiv; mes na vo henna herwydh ow bodh vy saw dha vodh tejy.’ 40Hag ev a dheuth dh'y dhyskyblon ha'ga havoes ow koska, hag yn-medh ev dhe Peder, ‘Ytho, a ny yllsowgh hwi goelya unn our genev? 41Goelyewgh ha pysewgh ma na entrowgh yn temptyans; an spyrys dhe wir yw parys fest, mes gwann yw an kig.’ 42Arta an nessa gweyth ev a omdennas ha pysi, ow leverel, ‘Ow Thas, mar ny yll hemma26:42 hemma: War-lergh re a'n dornskrifow an hanaf ma. tremena heb my dh'y eva, dha vodh re bo gwrys.’ 43Ha pan dheuth arta, ev a's kavas ow koska, rag poes o aga dewlagas. 44Hag ev a's gasas hag omdenna arta, ha pysi an tressa gweyth ow leverel an keth lavarow arta. 45Ena y teuth dhe'n dhyskyblon hag yn-medh ev dhedha, ‘Pesyewgh ow koska lemmyn, ha powesewgh;26:45 Pesyewgh ow koska lemmyn, ha powesewgh: Po Esowgh hwi hwath ow koska hag ow powes? otta, ogas yw an eur mayth yw daskorrys Mab an den yntra diwla peghadoryon. 46Sevewgh, deun ahanan. Ottomma an den devedhys neb a wra ow thrayta.’


2 Myghternedh 21 (ABK) - Bible Society\n2 Myghternedh21 ABK\nManasse a Reyn war Yuda\n1Manasse o dewdhek bloedh pan dhallathas reynya, hag ev a reynyas pymp blydhen ha hanter-kans yn Yerusalem. Hefsiba o hanow y vamm. 2Ev a wrug an pyth o drog yn golok an ARLOEDH, ow siwya gweythresow kasadow an kenedhlow a fesyas an ARLOEDH yn-mes a-dherag pobel Ysrael. 3Ev a dastrehevis an tylleryow ughel a dhistruis y das Hezekia; ev a dhrehevis alteryow dhe Baal, ev a wrug Ashera, dell wrussa Ahab myghtern Ysrael, gordhya oll lu nev, ha'ga servya. 4Ev a dhrehevis alteryow yn chi an ARLOEDH, may lavarsa an ARLOEDH anedha, ‘Yn Yerusalem y hworrav ow hanow.’ 5Ev a dhrehevis alteryow rag oll lu an nev y'n dhew klos chi an ARLOEDH. 6Ev a wre dh'y vab tremena dre dan; ev a wre dewinieth ha pystri, ha dyghtya nygromons ha pystrioryon. Ev a wrug meur a dhrog yn golok an ARLOEDH, orth y brovokya dhe sorr. 7Ev a settyas an imaj gravys a Ashera re wrussa y'n chi may leveris an ARLOEDH anodho dhe Davydh ha dh'y vab Solomon, ‘Y'n chi ma hag yn Yerusalem, re dhewisis mes a oll kordhow Ysrael, my a worr ow hanow bys vykken. 8Ny wrav vy arta diannedhi treys Ysrael yn-mes a'n wlas a res dh'aga thasow, mar kwaytyons gul herwydh pup-tra re worhemmynnis dhedha, ha herwydh oll an lagha a worhemmynnis ow gwas Moyses dhedha.’ 9Mes ny woslowsons; Manasse a's kammledyas may hwrussons moy drog ages an kenedhlow a dhistruis an ARLOEDH a-dherag tus Ysrael.\n10An ARLOEDH a leveris der y wesyon an brofoesi, 11‘Drefenn Manasse, myghtern Yuda, dhe wul an taklow kasadow ma, ha dhe wul taklow gweth ages pup-tra a wrug an Amorysi esa kyns, ha gul dhe Yuda pegha ynwedh gans y idolys, 12rakhenna yndellma y lever an ARLOEDH, Duw Ysrael, My a dhre war Yerusalem ha Yuda kemmys droktra may hwra kosa diwskovarn pubonan a glew anodho. 13My a ystynn dres Yerusalem an gordenn-vusura usys rag Samaria, ha'n plemmik usys rag chi Ahab; my a rut Yerusalem glan kepar dell rutir skudell glan, orth hy rutya glan ha'y threylya penn a-woeles. 14My a forsak remenant ow ertach, ha'ga gorra yn leuv aga eskerens; i a wra mos ha bos preydh ha pyth ravnys gans aga eskerens oll, 15drefenn i dhe wul an pyth yw drog y'm golok ha dhe'm provokya dhe sorr, a-dhia'n jydh may teuth aga thasow yn-mes a Ejyp, hwath bys y'n jydh ma.’\n16Hag ynwedh Manasse a skoellyas meur a woes gwiryon, bys pan lenwis ev Yerusalem a'n eyl penn dh'y gila, war-barth gans an pegh may hwrug ev dhe Yuda y begha, ow kul an pyth o drog yn golok an ARLOEDH.\n17Gweythresow erell Manasse, pup-tra a wrug, ha'n pegh a wrug, a nyns yns i skrifys yn lyver kovadhow myghternedh Yuda? 18Manasse a goskas gans y dasow, hag a veu ynkleudhys yn lowarth y ji, yn lowarth Uzza. Hag Amon y vab a reynyas yn y le.\nAmon a Reyn war Yuda\n19Dew vloedh warn ugens o Amon pan dhallathas reynya, hag ev a reynyas diw vlydhen yn Yerusalem. Hanow y vamm o Meshullemeth, myrgh Harus a Yotba. 20Ev a wrug an pyth o drog yn golok an ARLOEDH, kepar dell wrussa y das Manasse. 21Ev a gerdhas yn oll an fordh may kerdhas y das, ha servya an imajys a servyas y das, ha'ga gordhya. 22Ev a asas an ARLOEDH, Duw y dasow, ha ny gerdhas yn fordh an ARLOEDH. 23Gwesyon Amon a vrassa er y bynn, ha ladha an myghtern yn y ji. 24Mes pobel an pow a ladhas pubonan re vrassa erbynn myghtern Amon, ha pobel an pow a wrug dhe Yosia y vab bos myghtern yn y le. 25An gweythresow erell a wrug Amon, a nyns yns i skrifys yn lyver kovadhow myghternedh Yuda? 26Ev a veu ynkleudhys yn y vedh yn lowarth Uzza: ha Yosia y vab a reynyas yn y le.


Yowann 12 (ABK) - Bible Society\nYowann 12 ABK\n1Ena, hwegh dydh kyns an pask, Yesu a dheuth dhe Bethani le mayth esa Lazarus12:1 Lazarus neb a wrug ev y dhrehevel dhiworth an re varow: War-lergh re a'n dornskrifow Lazarus neb a via marow. neb a wrug ev y dhrehevel dhiworth an re varow. 2Ytho i a wrug kevewi dhodho ena, hag yth esa Maria ow servya, ha Lazarus a veu onan a'n re esedhys orth an voes ganso. 3Ena Maria a gemmeras peuns12:3 peuns: Greka litra. a unyent, nard pur, meur y brys, hag untya treys Yesu, ha sygha y dreys gans hy gols; ha'n chi a veu lenwys a ethenn an unyent. 4Hag yn-medh Yudas Skaryoth, onan a'y dhyskyblon, neb a vedha orth y drayta, 5‘Prag na veu an unyent ma gwerthys a drihans diner, ha'n mona res dhe'n voghosogyon?’ 6Ny leveris hemma rag bos dhodho bern a-barth an voghosogyon, mes rag ev dhe vos lader, hag ev a witha an pors, ha ladra an pyth o gorrys ynno. 7Ytho Yesu a leveris, ‘Gwra hy gasa yn kres; hi re'n gwithas12:7 hi re'n gwithas: War-lergh re a'n dornskrifow Gwres hi y witha. rag dydh ow ynkleudhyans. 8Rag hwi a gyv an voghosogyon pub eur genowgh, mes my ny'm kevowgh pup-prys.’\nAn Bras erbynn Lazarus\n9Ytho routh veur a'n Yedhewon a glewas ev dhe vos ena, ha ny dheuthons unnsel rag Yesu, mes ynwedh may hwellens Lazarus, neb a wrug ev y dhrehevel dhiworth an re varow. 10Mes an bennoferysi a dewlis towl dhe ladha Lazarus ynwedh, 11rag dredho ev y feu lies a'n Yedhewon ow treylya dhe-ves hag ow krysi yn Yesu.\nDevedhyans Yesu dhe Yerusalem yn Trygh\nMat 21:1-11; Mark 11:1-11; Luk 19:28-40\n12Ternos an routh veur neb o devedhys dhe'n goel, pan glewsons Yesu dhe dhos dhe Yerusalem, 13a gemmeras skorrennow palm ha mos yn-mes dh'y vetya, hag i a grias,\nBennigys yw neb a dheu yn hanow an Arloedh!\n14Ha Yesu a gavas asen yowynk, hag ev a esedhas warnodho, dell yw skrifys,\n15‘Na gemmer own, myrgh Sion;\notta, dha vyghtern a dheu,\nesedhys war ebel asen.’\n16Ny gonvedhas y dhyskyblon hemma wostalleth, mes pan veu Yesu glorifiys, ena i a borthas kov hemma dhe vos skrifys a-dro dhodho, hag i dhe wul hemma ragdho. 17Ytho an routh neb esa ganso pan elwis ev Lazarus dhiworth an bedh, ha'y dhrehevel dhiworth an re varow, a dhug dustuni. 18Rakhenna an routh eth dh'y vetya, rag i a glewsa ev dhe wul an tokyn ma. 19Ytho an Fariseow a leveris an eyl dh'y gila, ‘Hwi a wel, nag eus prow vydh dhywgh. Otta, an bys yw gyllys war y lergh.’\nGrekys a Hwila Yesu\n20Yth esa Grekys yn mysk an re esa ow tos yn-bann dhe wordhya y'n dy'goel. 21Ytho an re ma a dheuth dhe Felip, neb o a Bethsaida yn Galile, ha govynn orto ow leverel, ‘Syrra, ni a vynn gweles Yesu.’ 22Felip a dheuth ha leverel dhe Androw, hag arta Androw ha Felip a leveris dhe Yesu. 23Yesu a worthybis dhedha ow leverel, ‘Devedhys yw an eur may fo Mab an den glorifiys. 24Yn hwir, yn hwir y lavarav dhywgh, marnas hasenn a ys a goedh dhe'n dor ha merwel, hi a bes hy honan; mes mar merow, hi a dheg meur a frut. 25Neb a gar y vewnans a wra y gelli, ha neb a gas y vewnans y'n bys ma a'n gwith bys yn bewnans heb diwedh. 26Piwpynag a'm serfyo, gwres ev ow siwya; hag y'n tyller mayth esov, ena ynwedh y fydh ow servont. Piwpynag a'm serv, an Tas a wra y enora.\nYesu a Dhargan y Vernans\n27‘Lemmyn ow enev yw troblys; ha pandr'a lavarav? “A Das, gwra ow selwel dhiworth an eur ma”? Mes rakhemma y teuth vy bys y'n eur ma. 28A Das, gwra glorifia dha hanow.’ Ena lev a dheuth dhiworth nev, ‘My a'n glorifias, ha my a'n glorifi arta.’ 29An routh neb a sevi ena a'n klewas, ha leverel hi dhe wul taran; re erell a leveris, ‘El re gewsis dhodho.’ 30Yesu a worthybis ha leverel, ‘Ny dheuth an lev a'm govis vy mes ragowgh hwi. 31Lemmyn yth yw breus an bys ma, lemmyn y fydh pryns an bys ma tewlys yn-mes. 32Ha my, pan viv drehevys a'n norvys, a denn tus oll dhymmo vy.’ 33Ev a leveris hemma, ow styrya py par mernans a vedha ow merwel dredho. 34Ytho an routh a worthybis dhodho, ‘Ni re glewas y'n lagha, Krist dhe besya bynitha; ha fatell leverowgh y tal Mab an den dhe vos drehevys? Piw yw an “Mab an den” ma?’ 35Ena Yesu a leveris dhedha, ‘Hwath pols byghan yma an golow genowgh. Kerdhewgh hedre vo genowgh an golow, ma na wrello tewlder agas dalghenna. Neb a gerdh y'n tewlder ny woer ple'th a. 36Hedre vo genowgh an golow, trestyewgh y'n golow, rag may fowgh mebyon an golow.’ Yesu a gewsis hemma, hag ev eth dhe-ves hag omgudha ragdha.\nDiskryjyans an Yedhewon\n37Kyn hwrussa kemmys toknys a-ragdha, hwath ny gryssons ynno, 38may fe kollenwys an lavar a gewsis Ysay an profoes,\n‘Arloedh, piw re grysis agan pregoth,\nha piw re beu bregh an Arloedh diskwedhys dhodho?’ 39Rakhenna ny allsons krysi, rag arta Ysay a leveris,\n40‘Ev re dhallhas aga dewlagas,\nhag ev re galeshas aga holonn,\nrag na hwrellons gweles gans aga dewlagas,\nna konvedhes gans aga holonn, na bos treylys,\nmay hwrylliv aga sawya.’\n41Ysay a leveris hemma rag ev dhe weles12:41 rag ev dhe weles: War-lergh re a'n dornskrifow pan welas ev. y wolewder, hag ev a gewsis anodho ev. 42Byttegyns lies hwath a'n rewloryon a grysis ynno, mes drefenn an Fariseow ny wrussons y gonfessya, ma na vens emskemunys a'n synaga; 43rag i a garas gormel tus moy es gormel Duw.\n44Yesu a grias ha leverel, ‘Neb a grys ynnov vy, ny grys ynnov vy mes ynno ev neb a'm dannvonas, 45hag ev neb a'm gwel vy a'n gwel ev neb a'm dannvonas. 46Devedhys ov y'n bys kepar ha golow, rag na wrello piwpynag a grys ynnov vy triga yn tewlder. 47Ha piwpynag a glew ow geryow heb aga gwitha,12:47 heb aga gwitha: War-lergh re a'n dornskrifow heb krysi. ny wrav vy y vreusi, rag nyns ov vy devedhys dhe vreusi an bys mes dhe selwel an bys. 48Ev neb a'm nagh, ha na dhegemmer ow geryow, yma dhodho nebonan a wra y vreusi; an ger a gewsis vy, henna a wra y vreusi dydh fin. 49Rag ny gewsis vy ahanav ow honan, mes an Tas a'm dannvonas, ev a ros dhymm gorhemmynn, pandra dhe leverel ha pandra dhe gewsel. 50Ha my a woer y worhemmynn dhe vos bewnans heb diwedh. Pup-tra a gowsav ytho, kepar dell leveris an Tas dhymm, yndella y kowsav.’


Kowethas Kenedhlow Asi Soth-Est - Wikipedia\nKowethas Kenedhlow Asi Soth-Est\nKowethas Kenedhlow Asi Soth-Est yn towlyans\nAn Kowethas Kenedhlow Asi Soth-Est (KoKASE po ASEAN) yw kowethas keswlasek. An 8ves mis Est 1967, furvys veu an KoKASE gans Malaysi, Pow Tay, Indonesi, Singapour ha'n Filipinys. Y'n oos na, yth esa kemynegoreth ow tevi yn Vietnam, hag yth esa'n pymp kenedhel ma ow tierbynna kudynnow a-berth ynna ynwedh. Awos an gilva ma, an pymp kenedhel ma a wrug KoKASE avel diskwedhyans a gesoberyans kevrennek. Yn kott, amkan an kowethas yw kesoberyans politek hag erbysek. Yma pennplas an kowethas yn Jakarta, Indonesi.\nY feu kowethas yn termyn kyns henwys Kowethas Asi Soth-Est (KASE). Kowethas keswlasek a veu ev a'n Filipinys, Malaysi ha Pow Tay. An teyr henedhel ma a furvyas KASE yn 1961. Henwys yndella a veu awos bos pubonan a'y genedhlow oll rann a Asi Soth-Est.\nYn 1976, an kenedhlow KoKASE a synsas keskusulyans yn Bali. Wosa hemma, y tallathas an kenedhlow kesoberyans erbysek strottha. Byttegyns, erbynn kres an 1980ow, gwriansow an KoKASE a lenthas. Erbynn 1991, Pow Tay a brofyas kenwerthva frank. An kenedhlow ASEAN a omvet pub bledhen oll dhe geskewsel war lies mater.\nDhe dhalleth nyns esa saw pymp esel an KoKASE. Brunei Darussalam a omjunyas gans an ASEAN an 7ves mis Genver 1984. Vietnam a'n junyas an 28ves mis Gortheren 1995. Pow Lao ha Myanmar a junyas avel esel an 30ves mis Ebrel 1999. Timor Est yw an pow unsel yn Asi Soth-Est nag yw esel KoKASE. Byttegyns, Timor Est keffrys ha Papoua Gyni Nowydh (nag yw gwelys avel parth a Asi Soth-Est herwydh doronieth) yw avisyoryon an KoKASE, ha hwans a's teves a vos eseli dien an KoKASE.\nNebes kedhlow a bowyow KoKASE a sew:\nYma a-dro dhe 8% a boblans an bys ow pewa yn kenedhlow KoKASE. A-dro dhe 240 milyon Muslym yw trigys y'n kenedhlow ma, dre vras yn Indonesi, Malaysi, ha Bruney.\nA-dro dhe 170 milyon Kristyon yw trigys y'n kenedhlow ma, dre vras y'n Filipinys.\nA-dro dhe 170 milyon Bouddydh yw tirgys y'n kenedhlow ma, dre vras yn Pow Tay, Myanmar, Pow Lao, Kamboji, Vietnam, ha Singapour.\nPosekka gwara an kenedhlow KoKASE yw daffar elektronek, menoyl, ha prenn. Kowlaskorras pervedh an kenedhlow ma yw $1,073.9 bilyas USD.\nPub kenedhel an KoKAS a's teves hen wonisogeth, ha governans a eghen dhyffrans.\nKenedhlow an KoKASE a wrug Dalva Diredhek KoKASE (ARF yn Sowsnek, ASEAN Regional Forum). 27 pow yw esel an Dalva Diredhek KoKASE. Ledyoryon an kenedhlow ma a omvet ha kewsel a lies mater, yn arbennek diogeledh ha kesoberyans erbysek. Eseli a-lemmyn an DDK yw: Malaysi, Pow Tay, Indonesi, Singapour, Filipinys, Vietnam, Bruney, Pow Lao, Myanmar, Kamboji, Ostrali, Kanada, China Poblegeth an Werin, an Unyans Europek, Eynda, Nihon, Korea North, Korea Soth, Mongoli, Mordir Nowydh, Pakistan, Papoua Gyni Nowydh, Russi, Timor Est, an Statys Unys, ha Sri Lanka.\nAn KoKASE a syns kuntelles pub bledhen. An guntelles a dhur 3 dydh, hag an eseli a geskews war lies mater.\nFondyansow 1967 yn Asi\nDiwettha golegyans an folen ma a veu an 3 Du 2021, dhe 16:04.


Luk 19 ABK\n11Hag i ow koslowes hemma, ev a dherivas parabolenn moy, rag ev dhe vos ogas dhe Yerusalem hag i a dybi gwlaskor Duw dhe omdhiskwedhes ena a-dhistowgh. 12Ytho yn-medh ev, ‘Unn ughelor eth dhe wlas bell, rag may tegemmerro an myghternsys dhodho y honan, hag ena dehweles. 13Ev a elwis deg a'y gethwesyon ha ri dhedha deg peuns19:13 peuns: Greka mna. ha leverel dhedha, “Kenwerthewgh gansa bys pan dhov.” 14Mes y sojets a wre y gasa hag i a dhannvonas kannasow war y lergh ow leverel, “Ny vynnyn an den ma dhe vos myghtern warnan.” 15Mes pan dhehwelis wosa degemmeres an myghternsys ev a erghis an gethwesyon na may rosa ev an mona dhedha, dhe vos gelwys dhodho, dhe dhyski pandr'a veu prow aga henwerth.19:15 dhe dhyski pandr'a veu prow aga henwerth: War-lergh re a'n dornskrifow dhe dhyski pandra re bia gwaynys gans peub. 16An kynsa a dheuth yn-rag ha leverel, “Arloedh, dha beuns re wrug prow a dheg peuns.” 17Yn-medh ev dhodho, “Yn ta re wruss'ta, ow hethwas da! Rag ty dhe vos lel y'n mater pur vyghan ma, kemmer awtorita a-ugh deg trev.” 18Ena an nessa a dheuth ha leverel, “Dha beuns, Arloedh, re wrug pymp peuns.” 19Yn-medh ev dhodho ynwedh, “Ha ty, bydh a-ugh pymp trev.” 20Ena an arall a dheuth ha leverel, “Arloedh, otta dha beuns; my a'n gwitha saw maylys yn lien, 21rag own a'm bo ahanas, ty dhe vos den kales, ow kemmeres yn-bann an pyth na wrussys y worra yn-nans, hag ow mysi an pyth na wrussys y hasa.” 22Yn-medh ev dhodho, “Dhiworth dha anow dha honan my a'th vreus, ty gethwas drog! Ty a wodhves ow bos den kales, ow kemmeres yn-bann an pyth na wrugavy y worra yn-nans, hag ow mysi an pyth na wrugavy y hasa. 23Prag na worrsys ow mona y'n arghantti? Ena, ha my devedhys, my a'n kavsa gans prow.” 24Ha dhe'n dus ow sevel ena yn-medh ev, “Kemmer dhiworto an peuns ha'y ri dhe neb a'n jeves deg.” 25Mes yn-medhons dhodho, “Arloedh, yma dhodho deg peuns seulabrys!” 26“My a lever dhywgh, dhe beub a bewvo, y fydh res, mes dhiworto ev neb na bewvo mann y fydh kemmerys ynwedh an pyth a bew. 27Mes ow eskerens na, neb na vynnsons my dhe vos myghtern warnedha: gwrewgh aga dri omma ha'ga ladha a-dheragov.” ’\n‘Benniges yw an Myghtern


Niverow 22 ABK\n1Ena mebyon Ysrael eth yn-kerdh, ha kampya yn plenys Moab, ryb Yordan, a-dal Yeriko. 2Ha Balak mab Sippor a welas pup-tra re wrussa Ysrael dhe'n Amorysi. 3Hag yth esa Moab yn own meur a'n bobel, drefenn aga bos lies; hag euth a'n jeva Moab a vebyon Ysrael. 4Ha Moab a leveris dhe henavogyon Midyan, ‘An routh ma a wra dybri pup-tra eus a-dro dhyn, par dell dheber an ojyon gwels an gwel.’ Ytho Balak mab Sippor, neb o myghtern Moab y'n termyn na, 5a dhannvonas kannasow dhe Balaam mab Beor dhe Pethor, usi ogas dhe'n avon, yn tir mebyon y bobel, dh'y elwel, ow leverel, ‘Otta, pobel re dheuth yn-mes a Ejyp; i a gudh enep an nor, hag ymons i trigys a-dal dhymm. 6Deus lemmyn, molloth an bobel ragov, rag aga bos re alloesek ragov; martesen y hallav aga fetha ha'ga fesya dhiworth an tir; rag dell wonn, ev neb a vennigydh yw benniges, ha neb a vollethydh yw mollothek.’\n7Ytho henavogyon Moab ha henavogyon Midyan eth yn-kerdh gans pygans rag dewinieth yn aga dorn, ha dos dhe Balaam, ha ri dhodho messaj Balak. 8Hag ev a leveris dhodho, ‘Trigewgh omma an nos ma, ha my a dhre dhywgh ger, dell gews an ARLOEDH dhymm’; ytho pennsevigyon Moab a wortas gans Balaam. 9Ha Duw a dheuth dhe Balaam ha leverel, ‘Piw yw an wer ma genes?’ 10Ha Balaam a leveris dhe Dhuw, ‘Balak mab Sippor, myghtern Moab, re dhannvonas dhymm, ow leverel, 11“Otta, pobel re dheuth yn-mes a Ejyp, ha hi a gudh enep an dor; deus lemmyn ha'ga mollethi ragov; martesen y hallav omladh er aga fynn ha'ga gorra yn-mes.” ’ 12Duw a leveris dhe Balaam, ‘Ny wredh mos gansa; ny wredh mollethi an bobel, rag benniges yns.’ 13Ytho Balaam a sevis myttin, ha leverel dhe bennsevigyon Balak, ‘Kewgh dh'agas tir agas honan; rag an ARLOEDH re'm naghas mos genowgh.’ 14Ytho pennsevigyon Moab a sevis ha mos dhe Balak, ha leverel, ‘Balaam a nagh dos genen.’


Compare Bible readings for Eksodus 17 in the ABK and the ESV - Bible Society\nDowr a'n Garrek\n1An kuntelles oll a vebyon Ysrael eth yn-rag a wylvos Sin yn kerdhow berr, herwydh gorhemmynn an ARLOEDH, ha kampya yn Refidim; mes nyns esa dowr dhe'n bobel dh'y eva. 2Ytho an bobel a gablas Moyses, ha leverel, ‘Ro dhyn ni dowr dh'y eva!’ Ha Moyses a leveris dhedha, ‘Prag y hwrewgh strivya genev? Prag y hwrewgh previ an ARLOEDH?’ 3Mes an bobel a's tevo syghes ena rag dowr, ha'n bobel a grodhvolas war Moyses, ow leverel, ‘Prag y'gan hembrenksys yn-mes a Ejyp, dh'agan ladha ha'gan fleghes ha'gan gwarthek dre syghes?’ 4Ytho Moyses a grias war an ARLOEDH, ‘Pandr'a wrav gans an bobel ma? Ogas parys yns dhe'm labydha.’ 5Ha'n ARLOEDH a leveris dhe Moyses, ‘Tremen a-rag an bobel, ow kemmeres genes nebes a henavogyon Ysrael; ha kemmer y'th dorn an welenn a wesksys an Nil gensi, ha ke. 6Otta, my a sev a-ragos ena war an garrek yn Horeb, ha ty a wra gweskel an garrek, ha dowr a wra dos anedhi mayth effo an bobel.’ Ha Moyses a wrug yndella a-wel henavogyon Ysrael. 7Hag ev a elwis hanow an tyller Massa ha Meriba, drefenn strif mebyon Ysrael, ha drefenn i dhe brevi an ARLOEDH, ow leverel, ‘Usi an ARLOEDH yn agan mysk po na?’\nBresel erbynn Amalek\n8Ena y teuth Amalek hag omladh erbynn Ysrael yn Refidim. 9Ha Moyses a leveris dhe Yoshua, ‘Dewis gwer ragon ha mos yn-mes, omladh erbynn Amalek; a-vorow my a wra sevel war benn an vre gans gwelenn Duw y'm dorn.’ 10Ytho Yoshua a wrug dell leveris Moyses dhodho, hag omladh erbynn Amalek; ha Moyses, Aron ha Hur eth dhe benn an vre. 11Pan dhrehevis Moyses y leuv, Ysrael o kreffa; ha pan iselhas y leuv, Amalek o kreffa. 12Mes diwla Moyses eth ha bos skwith; ytho i a gemmeras men ha'y worra yn-danno, hag ev a esedhas warnodho, hag Aron ha Hur a synsis y dhiwdhorn yn-bann, an eyl a'n unn tu ha'y gila dhe'n tu arall, mayth o fyrv y dhiwdhorn bys yn howlsedhes. 13Ha Yoshua a fethas Amalek ha'y dus dre vin an kledha.\n14Ha'n ARLOEDH a leveris dhe Moyses, ‘Skrif hemma yn lyver avel kovadh, ha'y dhasleverel yn diwskovarn Yoshua may tileav yn tien kov Amalek a-dhann nev.’ 15Ha Moyses a dhrehevis alter ha'y henwel ‘An ARLOEDH yw ow baner’, 16ow leverel, ‘Dorn war vaner an ARLOEDH! An ARLOEDH a'n jevydh bresel erbynn Amalek a henedh dhe henedh.’


Eksodus 32 (ABK) - Bible Society\nAn Leugh Owrek\n1Pan welas an bobel Moyses dhe hokya a dhiyskynna a'n menydh, an bobel a omguntellas war-barth gans Aron ha leverel dhodho, ‘Yn-bann, gwra dhyn ni duwow a wra mones a-ragon; rag an Moyses ma, an gour a'gan dros yn-mes a bow Ejyp, ny wodhon an pyth eus hwarvedhys dhodho.’ 2Hag Aron a leveris dhedha, ‘Tennewgh dhe-ves an bysowyer owr usi yn skovornow agas gwragedh, agas mebyon ha'gas myrghes, ha'ga dri dhymm.’ 3Ytho oll an bobel a dennas aga bysowyer owr esa yn aga diwskovarn, ha'ga dri dhe Aron. 4Hag ev a dhegemmeras an owr a'ga diwla, ha'y weytha gans toul gravya, ha gwruthyl leugh teudh, hag i a leveris, ‘An re ma yw dha dhuwow, A Ysrael, a'th tros yn-mes a bow Ejyp.’ 5Pan welas Aron hemma, ev a dhrehevis alter a-dheragdho; hag Aron a wrug gwarnyans ow leverel, ‘A-vorow y fydh goel dhe'n ARLOEDH.’ 6Hag i a sevis a-varr myttin a-varr, hag offrynna offrynnow leskys ha dri offrynnow kres; ha'n bobel a esedhas dhe dhybri hag eva, ha sevel dhe wari.\n7Ha'n ARLOEDH a leveris dhe Moyses, ‘Diyskynn; rag dha bobel, hag a dhresys yn-mes a bow Ejyp, re omdhefolas; 8i re dreylyas a-denewen yn uskis a'n fordh a worhemmynnis dhedha; i re wrug dhedha leugh teudh, ha'y wordhya ha sakrifia dhodho, ha leverel, “An re ma yw dha dhuwow, A Ysrael, a'th tros yn-mes a bow Ejyp.” ’ 9Ha'n ARLOEDH a leveris dhe Moyses, ‘My re welas an bobel ma, hag otta, yth yw pobel kales hy hilbenn; 10lemmyn ytho gas vy dhe'm honan may losko ow sorr toemm er aga fynn ha ma's kowllytthiv; mes my a wra ahanas kenedhel veur.’\n11Mes Moyses a bysis an ARLOEDH y Dhuw,32:11 a bysis an ARLOEDH y Dhuw: Ebrow a dhisorras fas an ARLOEDH y Dhuw. ha leverel, ‘A ARLOEDH, prag y lesk toemm dha sorr erbynn dha bobel, a's dresys yn-mes a bow Ejyp gans galloes meur ha dorn grev? 12Prag y tegoedh dhe'n Ejyptianys leverel, “Gans tebel vynnas y hwrug aga dri yn-rag, dh'aga ladha y'n menydhyow, dh'aga howlladha war enep an nor”? Treyl a'th sorr fers ha re bo edrek dhis a'n tebelwrians erbynn dha bobel. 13Porth kov a Abraham, Ysak, hag Ysrael, dha servysi, dhe neb y hwrussys ti re'th honan ha leverel dhedha, “My a wra liesplekhe agas diyskynnysi avel ster nev, hag oll an tir ma re ambosis y rov dh'agas diyskynnysi, hag i a'n erit bys vykken” ’ 14Ha'n ARLOEDH a'n jevo edrek a'n drog a brederi gul dh'y bobel.\n15Ha Moyses a dreylyas ha diyskynna a'n menydh gans diw leghenn an dustuni yn y dhorn, leghennow a veu skrifys war an dhew du; war an eyl tu ha war y gila y fons skrifys. 16Ha'n leghennow o ober Duw, ha'n skrif o skrif Duw, gravys war an leghennow. 17Pan glewas Yoshua tros an bobel dell armens, ev a leveris dhe Moyses, ‘Yma tros a vresel y'n kamp.’ 18Mes ev a leveris, ‘Nyns yw son garma rag trygh, na son kri fethans, mes son kana a glewav.’ 19Ha kettell dheuth nes dhe'n kamp ha gweles an leugh ha'n donsya, sorr Moyses a loskas fers, hag ev a dewlis an leghennow a'y dhiwdhorn ha'ga therri dhe droes an menydh. 20Hag ev a gemmeras an leugh re wrussons, ha'y leski gans tan, ha'y velyas dhe bolter, ha'y skoellya war an dowr hag a wrug dhe vebyon Ysrael y eva.\n21Ha Moyses a leveris dhe Aron, ‘Pandr'a wrug an bobel ma dhis may hwrussys dri pegh meur warnedha?’ 22Hag Aron a leveris, ‘Na as sorr ow arloedh dhe leski fers; ty a aswonn an bobel hag yw parys rag tebelwrians. 23Rag i a leveris dhymm, “Gwra duwow dhyn a wra mos a-ragon; ha'n Moyses ma, an gour a'gan dros yn-mes a bow Ejyp, ny wodhon pyth re hwarva dhodho.” 24Ha my a leveris dhedha, “Neb a'n jeffo owr, gwres y denna anodho”; yndella i a'n ros dhymm, ha my a'n tewlis y'n tan, hag y teuth yn-mes an leugh ma.’\n25Ha pan welas Moyses bos an bobel gyllys anfronnys (rag Aron re's gasas dhe vos direwl, dh'aga meth yn mysk aga eskerens), 26ena Moyses a sevis dhe yet an kamp, ha leverel, ‘Piw eus gans an ARLOEDH? Des dhymm.’ Ha mebyon Levi oll a omguntellas dhodho. 27Hag y leveris dhedha, ‘Yndellma y lever an ARLOEDH, Duw Ysrael: “Pub den gorres y gledha war y glun. Kewgh ha dehweles a yet dhe yet der an kamp, ha ledhewgh pub den y vroder, ha pub den y goweth ha pub den y gentrevek.” ’ 28Ha mebyon Levi a wrug herwydh ger Moyses hag y koedhas a'n bobel an jydh na neb tri mil wour. 29Ha Moyses a leveris, ‘Hedhyw hwi re omsakras rag servis an ARLOEDH, peub orth kost y vab ha'y vroder, may hworro bennath warnowgh an jydh ma.’\n30An vorow Moyses a leveris dhe'n bobel, ‘Hwi re beghas pegh meur. Ha lemmyn my a wra yskynna dhe'n ARLOEDH; martesen my a yll gul prenedh rag agas pegh.’ 31Ytho Moyses a dhehwelis dhe'n ARLOEDH ha leverel, ‘Ogh, an bobel ma re beghas pegh meur; i re wrug dhedha duwow a owr. 32Mes lemmyn, mar mynnydh gava aga fegh – ha mar ny vynnydh, gwra ow defendya, my a'th pys, yn-mes a'th lyver re skrifsys.’ 33Mes an ARLOEDH a leveris dhe Moyses, ‘Piwpynag re beghas er ow fynn, my a wra y dhefendya ev a'm lyver. 34Mes lemmyn, ke, hembronk an bobel dhe'n tyller a gewsis dhis anodho; otta, ow el a wra mos a-ragos. Byttegyns, an jydh may tyffiv, my a wra aga hessydhya a'ga fegh.’ 35Ha'n ARLOEDH a dhannvonas pla war an bobel rag i dhe wul an leugh a wrug Aron.


Compare Bible readings for 1 Timothi 2 in the ABK and the GNB - Bible Society\n1 Timothi2 ABK\n1Ytho, my a bys kyns oll, may fo gwrys govynnadow, pysadow, aspysadow ha grasyans rag tus oll, 2rag myghternedh ha tus oll ughel aga roweth, may hwryllyn ledya bewnans kosel ha hebask, yn pub revrons hag onester. 3Da yw henna, ha plegadow dhe Dhuw agan Selwador, 4neb a vynn tus oll dhe vos selwys ha dhe dhos dhe aswonnvos an gwir. 5Rag yma unn Duw hag unn mayn yntra Duw ha mab-den, an den Krist Yesu, 6neb a omros yn daspren rag pub den oll, an dustuni degys y'n termyn gwiw. 7Rakhenna my a veu ordenys herot hag abostol (an gwir a gowsav,2:7 a gowsav: War-lergh re a'n dornskrifow a gowsav yn Krist. nyns esov ow gowleverel), dyskador an Jentilys yn fydh ha gwiryonedh.\n8Ytho, my a vynn may hwrello pysi an wer yn pub le, ow trehevel diwla sans heb sorr na disputyans. 9Y'n keth vaner y koedh dhe venynes omwiska yn maner wiw, gans onester ha doethter, heb pletha aga gols gans owr na perlys, ha heb dillas meur y gost, 10mes gans gwriansow da, dell yw gwiw rag benynes ow professya revrons dhe Dhuw. 11Dyskes benyn yn taw, gans pub uvelder. 12Ny asav dhe venyn may hwrello dyski na kemmeres awtorita war wour, mes bedhes hi tawesek. 13Rag Adam a veu formys kyns oll, ena Eva, 14ha ny veu Adam toellys, mes an venyn a veu toellys ha hi a gammdremenas. 15Mes hi a vydh selwys dre dhineythi fleghes mar kwra hi gortos yn fydh ha kerensa ha sansoleth gans doethter.


Corsica - Wikipedia\n(Baner Corsica) (Cota arvow Corsica)\nLavar kenedhlek: nagonen\nYeth sodhogel Frenkek ha Corsek\nBroassa cita Aiacciu\nLewydh an Conseil régional Gilles Simeoni\nEnep 8,680 km²\n- Dosedh 275,000 a drigoryon\nCan genedhlek Diu vi salvi Regina\nDépartements Corse-du-Sud (2A)\nISO 3166-2 FR-H\nCorsica (Corsek: Corsica, Frenkek: Corse) ew enys ha kenedhel e'n Mor Cres. Ma'n enys west a Italy, soth-est a Frynk ha dhe'n noor a enys Sardinya. Corsica ew onen a 27 régions Frynk, bettegens yth ew henwys "collectivité territoriale" herwydh an laha, ha ma meur a nerthyow dhodho es regions erel.\nIstory Corsica ew merkys en froas dre woreskyn. An Carthagoyon, an Grekyon coth ha'n Etruscanyon o an kensa goreskynydhyon, kens an enys dhe dhos ha bos radnvro a'n Repoblek Romanek gen Sardinya war-barth. Woja an Emperoureth Romanek dhe godha, an enys a veu goreskydnys gen an Vandalysy, an Visigoths, an Sarsyns ha'n Lombards. Repoblek Genoa a gemeras an enys en 1347, hag y rowlya rag nes dhe 500 bledhen. Woja bresel a 26 bledhen an Repoblek Corsica anserhek a veu formys en 1755, bettegens nag alja an Corsyon towlel an Genowyon mes a'n citys veur arvorek, ha Frynk a bernas an enys dhort Genoa en 1764.\nHedhyw ma tus Corsica ow keskergh rag aga gonisogeth ha tavas dhe vos diberthys, hag ow covyn rag omrowl politek po anserhogeth cowal dhort Frynk. Esedh an governans leel ew Senedh Corsica.\nLast edited on 11 Ebrel 2021, at 21:25\nDiwettha golegyans an folen ma a veu an 11 Ebrel 2021, dhe 21:25.


Compare Bible readings for Yeremia 37 in the ABK and the KJV - Bible Society\nGovenek Euver Sedekia\n1Ha myghtern Sedekia mab Yosia a reynyas yn le Konia mab Yehoyakim a veu gwrys myghtern yn pow Yuda gans Nebukadnessar myghtern Babylon. 2Mes na ev na'y servysi na pobel an tir a woslowas orth geryow an ARLOEDH a gewsis der an profoes Yeremia.\n3Ha Sedekia an myghtern a dhannvonas Yehukal mab Shelemia ha'n oferyas Sefania mab Maaseya dhe'n profoes Yeremia ow leverel, ‘Gwra pysi ragon dhe'n ARLOEDH agan Duw.’ 4Lemmyn Yeremia re beu ow tos ha mos yn mysk an bobel, rag ny wrussens y worra yn prison. 5Ena lu Faro re dhothya yn-mes a Ejyp; ha pan glewas an Kaldeanys esa yn esedhva war Yerusalem nowodhow anedha, i a gildennas a-dhiworth Yerusalem.\n6Ena ger an ARLOEDH a dheuth dhe'n profoes Yeremia, ow leverel, 7Yndellma y lever an ARLOEDH, Duw Ysrael: Yndellma hwi a lever dhe vyghtern Yuda, a'gas tannvonas dhymm dhe wovynn a-dro dhymm: Lu Faro esa ow tos dh'agas gweres, a dhehwel dhe Ejyp, dh'aga thir aga honan. 8Ha'n Kaldeanys a dhehwel hag omladh erbynn an sita ma; i a's kemmer ha'y leski gans tan. 9Yndellma y lever an ARLOEDH: Na omdoellewgh, ow leverel, ‘An Kaldeanys a wra mos yn sur ahanan’, rag ny vynnons mos dhe-ves. 10Hwath mar fethsowgh lu kowal an Kaldeanys a omladh er agas pynn, ha ny wortas marnas gwer wanyes, pubonan yn y dylda, i a sev ha leski an sita ma gans tan.\nYeremia yw Prisonys\n11Ha pan gildennas lu an Kaldeanys a-dhiworth Yerusalem rag own lu Faro, 12ena Yeremia eth yn-mes a Yerusalem rag mos yn pow Benyamin, dhe dhegemmeres y gevrenn ena yn mysk an bobel. 13Ha pan esa ev orth Yet Benyamin, yth esa goelyador ena, henwys Yriya mab Shelemia mab Hanania, hag ev a dhalghennas Yeremia an profoes ow leverel, ‘Yth esos ow kilfia dhe'n Kaldeanys.’ 14Ena Yeremia a leveris, ‘Gow yw; nyns esov ow kilfia dhe'n Kaldeanys.’ Mes ny woslowas orto, ytho Yriya a'n dalghennas ha'y dhri a-rag an bennsevigyon. 15An bennsevigyon o serrys orth Yeremia, ha'y weskel, ha'y worra yn prison yn chi Yonathan an skrifennyas, rag i a'n gwrug henna an prison.\n16Yeremia a veu gorrys yn dorvagh hag y'n dorgellow, ha gortos ena lies dydh, 17Sedekia an myghtern a dhannvonas war y lergh, ha'y gemmeres yn-mes. Ha'n myghtern a wovynnas orto yn priva yn y ji, ha leverel, ‘Eus ger a-dhiworth an ARLOEDH?’ Ha Yeremia a leveris, ‘Eus!’ Ena yn-medh ev, ‘Ty a vydh delivrys yn leuv myghtern Babylon.’ 18Yeremia a leveris ynwedh dhe vyghtern Sedekia, ‘Pana dhrog a wrug dhis po dhe'th servysi po dhe'n bobel ma ma'm gorrsowgh yn prison? 19Ple'ma agas profoesi a brofoesas dhis, ow leverel, “Ny dheu myghtern Babylon er agas pynn hag erbynn an tir ma”? 20Ytho goslow lemmyn, my a'th pys, ow arloedh an myghtern: re dheffo ow fysadow a-ragos, my a'th pys, ha na'm dannvon arta dhe ji Yonathan an skrifennyas, ma na verwiv ena.’ 21Ena Sedekia an myghtern a worhemmynnis may fe Yeremia gorrys yn klos an prison, ha torth-vara dhe vos res dhodho pub dydh a-dhiworth stret an beboryon, bys pan ve gyllys oll bara an sita. Ytho Yeremia a wortas yn klos an prison.


(276) Nans, valy - lovinglivingcornish\n(276) Nans, valy\nDownload FileMP3 • 4351KB\nHedhyw me a garsa côwsel adro dhe’n ger nans ha’n geryow erel usy ow sygnyfia an keth tra. In Kernowek yma nans ow styrya an tir isel inter dew veneth. Yth yw an ger nans kefys in Gerva an Kernowek Coth le may ma va styrys avell vallis ‘valley’ in Latyn. Yth ywa gwelys unweyth in Passyon agan Arlùth:\nIn eur-na dhe’n menydhyow\nwhy a ergh warnowgh codha;\nin ketella an nansow\nwhy a bÿs ra’gas cudha.\nMar bell dell worama, nyns yw an ger nans kefys in ken tyller vëth i’n textow avell ger anserhek. Yma va ûsys bytegyns in lavarow stag, rag ensampyl i’n lavar wàr nans:\nRag gwann-spern hag ev yn tenn\ncammen na ylly gwitha\nwàr nans na bôssa y benn\nrag an arlont a ûsya (Passyon agan Arlùth).\nYth yw nans kefys inwedh in lavar haval dhe hedna, in nans: A’n nev my a dheuth in nans,/ Eva wheg, gwelha dha jer (Origo Mundi). Avês dhe’n tyleryow-na yth hevel nag yw an ger nans kefys i’n textow. Hèn yw coynt pàn wrellen ny predery pana gebmyn yw an element nans in henwyn tyleryow in Kernow. Ger aral usy ow sygnyfia tir isel inter brynyow yw tnow. In Bêwnans Ke Oubra, an venyn losow, a lever:\nMe a gergh erba rasow\ndres kel, dres gwel, dres prasow,\ndres tnow, dres gûn, dres mene’,\nha dres kew ha dres fosow,\ndres meyn, dres growyn, dres trosow,\na Dowl an Jowl in Kembra.\nNyns yw an form liesek kefys in tyller vëth. Yth yw tnow in Kernowek goos nessa an ger tyno in Kembrek, saw dell usy ow wharvos nyns yw form liesek a hedna destys in Kembrek naneyl. An tressa ger a veu benthygys dhyworth Sowsnek, hèn yw dhe styrya valy. Yth yw hedna gwelys in Creacyon an Bÿs le may ma Duw an Tas ow leverel: me a vynn heb faladow/ unn den formya /in Valy Ebron defry. Nyns yw marth martesen nag yw geryow rag nans pò valy kebmyn i’n textow Kernowek. Nyns eus meneth uhel vëth in Kernow. An bryn uhelha in oll an pow yw Bronn Wenylly wàr Wûn Brèn, nag yw ma’s udn vil ha peswar ugans troos’hës in uhelder. Gwrewgh comparya hedna gans an Wyddfa ‘Snowdon’ an meneth uhelha in Kembra, neb yw teyr mil ha tryugans troos’hës in uhelder. Dre lycklod nyns esa otham a eryow rag valy down in Kernowek kenyver jorna. Lowr o geryow kepar ha pans ha gobans. An dhew-na yw kefys in henwyn tyleryow hag ymowns y ow styrya ‘valy bian.’ Mater a sowthan ywa bytegyns nag yw ma’s udn sompel a nans, tnow ha valy i’n textow Kernowek ha nag yw pans ha gobans gwelys in text vëth.


Esther 2 (ABK) - Bible Society\n5Yth esa unn Yedhow yn Shushan an bennsita, Mordekay y hanow, mab Yair, mab Shimei, mab Kish, Benyaminyas, 6neb re bia kemmerys yn kethneth dhiworth Yerusalem war-barth gans Yekonia myghtern Yuda, a wrug Nebukadnessar myghtern Babylon aga hemmeres yn kethneth. 7Ev re vagsa Hadassa, honn yw Ester, myrgh y ewnter, rag nyns esa dhedhi na tas na mamm, hag yth o an voren teg hy furv ha'y semlans; ha pan o hy thas ha'y mamm marow, Mordekay a's kemmeras avel y vyrgh y honan. 8Ytho pan veu gorhemmynn an myghtern ha'y arghadow klewys, ha meur a vorenyon kuntellys war-barth dhe Shushan an bennsita yn gwith Hegay, Ester ynwedh a veu kemmerys yn chi an myghtern yn gwith Hegay, gwithyas an benynes. 9An voren a'n plesyas, ha hi a gavas favour anodho; hag ev a ros dhedhi a verr spas hy oynmentys, gans hy rannow a voes, ha seyth maghteth dhewisys, dhe vos res dhedhi dhiworth chi an myghtern; hag ev a's gorras hi ha'y maghtethyon y'n gwella tyller yn chi an benynes. 10Ny wrussa Ester meneges naneyl hy fobel na'y herens: rag Mordekay re arghsa ma na's menekka hi. 11Ha Mordekay a gerdhi pub dydh a-rag klos chi an benynes, rag godhvos fatell o gans Ester, ha'n pyth a hwarva dhedhi.


Cornwall 24 • Hemm yw Papynjay Marow..... : Kernewek (Advanced) - Page 2\nby dolly pentreath » Tue Mar 08, 2011 10:46 pm carrek wrote:Karesk wrote:"Rag an re na usi ow kewsel Kernewek yw an glapva ma"Ma/Yma 48 fordh a scrifa/skrifa an lavar na e'n/y'n FSS. A nag/nyns ew/yw hedna/henna re veur?Rag an re na uji ow cowsel Kernewek ew an glapva maRag an re na uji ow cowsel Kernewek yw an glapva maRag an re na uji ow cowsel Kernowek ew an glapva maRag an re na uji ow cowsel Kernowek yw an glapva maRag an re na uji ow kewsel Kernewek ew an glapva maRag an re na uji ow kewsel Kernewek yw an glapva maRag an re na uji ow kewsel Kernowek ew an glapva maRag an re na uji ow kewsel Kernowek yw an glapva maRag an re na uji ow kowsel Kernewek ew an glapva maRag an re na uji ow kowsel Kernewek yw an glapva maRag an re na uji ow kowsel Kernowek ew an glapva maRag an re na uji ow kowsel Kernowek yw an glapva maRag an re na ujy ow cowsel Kernewek ew an glapva maRag an re na ujy ow cowsel Kernewek yw an glapva maRag an re na ujy ow cowsel Kernowek ew an glapva maRag an re na ujy ow cowsel Kernowek yw an glapva maRag an re na ujy ow kewsel Kernewek ew an glapva maRag an re na ujy ow kewsel Kernewek yw an glapva maRag an re na ujy ow kewsel Kernowek ew an glapva maRag an re na ujy ow kewsel Kernowek yw an glapva maRag an re na ujy ow kowsel Kernewek ew an glapva maRag an re na ujy ow kowsel Kernewek yw an glapva maRag an re na ujy ow kowsel Kernowek ew an glapva maRag an re na ujy ow kowsel Kernowek yw an glapva maRag an re na usi ow cowsel Kernewek ew an glapva maRag an re na usi ow cowsel Kernewek yw an glapva maRag an re na usi ow cowsel Kernowek ew an glapva maRag an re na usi ow cowsel Kernowek yw an glapva maRag an re na usi ow kewsel Kernewek ew an glapva maRag an re na usi ow kewsel Kernewek yw an glapva maRag an re na usi ow kewsel Kernowek ew an glapva maRag an re na usi ow kewsel Kernowek yw an glapva maRag an re na usi ow kowsel Kernewek ew an glapva maRag an re na usi ow kowsel Kernewek yw an glapva maRag an re na usi ow kowsel Kernowek ew an glapva maRag an re na usi ow kowsel Kernowek yw an glapva maRag an re na usy ow cowsel Kernewek ew an glapva maRag an re na usy ow cowsel Kernewek yw an glapva maRag an re na usy ow cowsel Kernowek ew an glapva maRag an re na usy ow cowsel Kernowek yw an glapva maRag an re na usy ow kewsel Kernewek ew an glapva maRag an re na usy ow kewsel Kernewek yw an glapva maRag an re na usy ow kewsel Kernowek ew an glapva maRag an re na usy ow kewsel Kernowek yw an glapva maRag an re na usy ow kowsel Kernewek ew an glapva maRag an re na usy ow kowsel Kernewek yw an glapva maRag an re na usy ow kowsel Kernowek ew an glapva maRag an re na usy ow kowsel Kernowek yw an glapva maYa, mes an re na wodhons kewsel agan yeth na wodhons travith a-dro dhe hemma - na, tamm-vith! Nyns esa dhe'n bolitegoryon skians vith a-dro dhe'n yeth, ytho "An Argerdh" ha MAGA a veu herdhys warnan. I a grysi (hag a grys hwath, heb dout) bos an SWF - "The Single Written Form - something that everyone will be able to support" - unn fordh dhe skrifa'n yeth! Dhe gammdhervynya Asterix, "Ass yns i fol, an Sowsnegoryon!"Kyns 'An Argerdh' ha kyns MAGA yth esa Kernewek Kemmyn, Kernewek Unnys (ha blas an seythun Ninja, devnydhys ganso y honan ha martesen unn den arall) Kernewek Diwedhes (ha lies blas an seythun gans lies den - pub gans saw unn skoedhyer, dell hevel!) ha Kernewek Tim Saunders.Ytho, mar mynnyn ni gorra a denewan pub lytherennieth gans le es dew (tri? peswar?) skoedhyer, yth esa - kyns 'An Argerdh - tri lytherennans ha teyr fordh dhe skrifa an lavar "Rag an re...h.e."Lemmyn, wosa skoellya kertas wosa kertas a arghans, ha spena lies blydhen ow kul - wel, pyth, poran? - yma unnek ha dew ugens fordh dhe skrifa an keth lavar. Ober mas, MAGA!Yw henna gokkinedh? Po gokkinedh?\nPosts: 18Joined: Tue Mar 01, 2011 5:49 pm\nby carrek » Tue Mar 08, 2011 11:12 pm An 20 bledhen eus passyes veu gockineth.Gwir ew dr'eus 48 for' a scrifa an lavar na bus en gwiryoneth na vedh pub for' gwelys. En 2013 nei ell drei furvow an tavas moy ha moy ogas, en spyrys a gesoberyans ha kesassoylyans.Gwell ew genam Kernowek gen an FSS a-dar gockineth ha bagasieth an 20 bledhen eus passyes. Gwell ew termyn a dheu a'n tavas gras dhe Vaga ha'n FSS.\nby Anselm » Wed Mar 09, 2011 8:13 am Re nijas bys dh'Ynys Avalloen.\nby factotum » Wed Mar 09, 2011 1:36 pm "Blas an seythun"? A nynz yw henna nebez re hwerow, a Doll hweg? Rez yw dhyn synsi materyow yn kespoes, abarth kezassoylynas. Gwren ni lever "blas an seson". Piw a vynn argye erbynn henna?\nby dolly pentreath » Wed Mar 09, 2011 2:03 pm carrek wrote:An 20 bledhen eus passyes veu gockineth.Dres pympthek blydhen yth esa taklow ow tos ha bos gwell ha moy kosel. Gans an Argerdh taklow eth yn fuskog.carrek wrote:En 2013 nei ell drei furvow an tavas moy ha moy ogas, en spyrys a gesoberyans ha kesassoylyans. Gwell ew genam Kernowek gen an FSS a-dar gockineth ha bagasieth an 20 bledhen eus passyes. Gwell ew termyn a dheu a'n tavas gras dhe Vaga ha'n FSS.Trygh gwaytyans dres eksperyans!\nby pietercharles » Sat Mar 12, 2011 11:31 am dolly pentreath a skrifas:Trygh gwaytyans dres eksperyans!Poran.carrek a skrifas:En 2013 nei ell drei furvow an tavas moy ha moy ogas...Y leveris henna yn 2008, ha mir orth an sywyans.Istori a dhiskwa dhyn an pyth a wra hwarvos yn 2013. P'eur hwren ni aswonn an gwiryonedh apert...?\nPosts: 1182Joined: Tue Jun 05, 2007 11:51 am\nby carrek » Sat Mar 12, 2011 1:04 pm pietercharles wrote:dolly pentreath a skrifas:Trygh gwaytyans dres eksperyans!Poran.carrek a skrifas:En 2013 nei ell drei furvow an tavas moy ha moy ogas...Y leveris henna yn 2008, ha mir orth an sywyans.Istori a dhiskwa dhyn an pyth a wra hwarvos yn 2013. P'eur hwren ni aswonn an gwiryonedh apert...?Na vedn furv udnik wharvos dres nos. Mir orth an dyffransow ynter an 4 furv coth, ha mir orth an dyffransow ujy a-jei an FSS. Henn o chanj broas. Wharvos arta a ell.Na vedn furv udnik wharvos mar qwres che mos ena ow predery na vedn ev wharvos. Bedh ygor dhe gesassoylyans. Na wra degea dha vres.\nby pietercharles » Sat Mar 12, 2011 9:17 pm carrek a skrifas:Na vedn furv udnik wharvos dres nos. Eus nebonan na woer henna? Piw yw?Hag ena ev a skrifas:Mir orth an dyffransow ynter an 4 furv coth, ha mir orth an dyffransow ujy a-jei an FSS. Henn o chanj broas.Gwir yw henna. Mes pyth yw dha boynt? Prag yth yw braster an chanj dhe-les? Martesen ty re'n ankovas, mes an govynn, gwrys gans Anselm, o "Mes a eus lowr a furvyow genen?" Apert yw bos an gorthyp 'Nag eus'.Yn kynsa, mir orth an niver a dus a wra devnydh, hedhyw, a'n peder furv goth, hag orth an niver a wra devnydh a'n FSS. Hag ena, preder a-dro dhe 2013. Wosa 2013 y fydh tus a wra chanjya dhe'n FSS Amendys ("Gwynn agan bys! Furv nowydh!"). Mes y fydh tus a wra pesya gans an FSS dell yw hedhyw ("Chanj arta! Ny yllyn perthi hemma namoy! Nyns eus kudynn mann gans an FSS dell yw lemmyn!"). Istori a dhysk dhyn bos henna an pyth a wra hwarvos. Hag ena, y fydh pymp furv goth, ha furv nowydh - an FSSA. Nyns yw henna kudynn - ni a woer y hwyrvydh, ha ni a yll pesya 'salow y'n godhvos na'. Mes rakhenna es yw gorthybi govynn Anselm - "Nyns eus lowr a furvow genen. Mars esa, ny wrussen gwruthyl onan nowydh." Martesen, orth dha gammdevynna nebes, "En 2018 nei ell drei furvow an tavas moy ha moy ogas..."Hag ena carrek a gusulyas:Na wra degea dha vres.Kusul dha, carrek. Kusul dha.\nby carrek » Sat Mar 12, 2011 10:33 pm Lyckly ew y fedn nebes tus a vedn pesya dhe usya an FSS 1. Pecar'a an dus ujy ow pesya dhe usya an furvow coth. Bus an broassa radn a dus a vedn chanjya dhe'n FSS amendys. Maga a vedn chanjya ywedh, ha'n consel ha'n orsedh ha'n scolyow ha'n gernewegva etc etc. Na vedh an FSS amendys furv nowyth, bus chanjyow dhe furv bew. Nag eus meur a dhyllansow e'n FSS e'n termyn ma, na vedh an chanj cales.Res ew dhe nei mires orth an termyn a dheu. Na dal dhe nei bos ancombrys der experyansow a'n termyn eus passyes. Agas gwethaforieth a ell bos convedhys woja gweles an 20 bledhen passyes bus nag eus experyans anodho dhebm. Ma govenek dhebm a'n termyn a dheu - gwra y elwel anfel, po delvrysek, gwra y elwel an peth a ven'ta. Me ew nowyth dhe'n dasserghyans ha herwydh ow experyans ve, y fedh FSS moy ogas dhe nei en 2013.Mars eus fordh dhe dhrei dyffransow an FSS moy ogas, nei a dal y wul.Gwir yw henna. Mes pyth yw dha boynt? Prag yth yw braster an chanj dhe-les?Dhort dha lavarow, me a wrug supposya che dhe vos ow predery dre vedh an FSS amendys gwelys avel furv nowyth pecar'a an furvow kens 2008. Na vedh.\nby pietercharles » Sun Mar 13, 2011 12:17 am Bus an broassa radn a dus a vedn chanjya dhe'n FSS amendys.Nowodhow splann! Ny vynnens chanjya kyns!Maga a vedn chanjya ywedh, ha'n consel ha'n orsedh ha'n scolyow ha'n gernewegva etc etc.Heb mar! Kepar dell wrussons kyns. Henn yw an poynt - i a janjyas dhe furv nowydh. Hag i a vynn gul henna arta. Unnver on.Na vedh an FSS amendys furv nowythNowodhow splann! Y leveris henna a-dro dhe GUA hag y levrir henna a-dro dhe GS ynwedh. Ha meurgerys ens po yns, dell wodhes.bus chanjyow dhe furv bewGwynn agan bys! Dyffrans bras yw henna. Sawment ragon.na vedh an chanj calesAn gwella nowodhow y'n norvys! Res yw dhyn leverel henna dhe'n dus re janjyas teyrgweyth seulabrys. Tus a verkya bos pub chanj kales - ow krysi bos henna awos aga bos tus kemmyn yn le anoragoryon.Na dal dhe nei bos ancombrys der experyansow a'n termyn eus passyes.Gwir. Euver yw pup-prys gul vri a istori.Ma govenek dhebm a'n termyn a dheuDhymm ynwedh. Dhyn ni oll.gwra y elwel anfel, po delvrysek, gwra y elwel an peth a ven'taEus edhomm? Yn gwiryonedh ny vynnav y elwel travyth.Me ew nowyth dhe'n dasserghyans Apert yw. Mes nyns eus edhomm a wul anles a henna....dre vedh an FSS amendys gwelys avel furv nowyth pecar'a an furvow kens 2008. Na vedh.My a wel an prov a brofydh ha kler yw henna lemmyn! Ha pubonan unnver genes seulabrys! Marthys! Gwynn agan bys.\nby carrek » Sun Mar 13, 2011 12:38 am Prag an cows asper?\nby pietercharles » Sun Mar 13, 2011 12:52 am Nyns yw asper, a garrek ker! Nebes 'taves yn bogh', martesen.\nby Anselm » Fri Apr 01, 2011 9:57 pm Papynjay marow, martesen ... mes mann papynjay-tredan!\nby Anselm » Tue Nov 05, 2013 11:34 pm Da yw nag esov vy ow synsi ow anall!


Job 2 (ABK) - Bible Society\nJob 2 ABK\nNessa Prevyans Job\n1Yth esa dydh pan dheuth mebyon Duw rag sevel a-dherag an ARLOEDH, ha Satnas a dheuth yn aga mysk ynwedh rag sevel a-dherag an ARLOEDH. 2An ARLOEDH a leveris dhe Satnas, ‘A-ble osta devedhys?’ Satnas a worthybis dhe'n ARLOEDH, ‘A-dhiworth gwandra omma hag ena war an norvys, hag a-dhiworth kerdhes a-dro warnodho.’ 3An ARLOEDH a leveris dhe Satnas, ‘A bredersys a-dro dhe'm gwas Job? Nyns eus denvyth kepar hag ev war an norvys, gour divlam hag ewnhynsek, ow perthi own a Dhuw hag ow treylya dhiworth drog. Ev a with y lander hwath yn fast, kynth ynnisys warnav y dhistrui heb kaws.’ 4Ena Satnas a worthybis dhe'n ARLOEDH, ‘Kroghen rag kroghen. Pup-tra oll a'n jeves gour, ev a'n re a-barth y vewnans. 5Mes ystynn dha leuv lemmyn, ha toch y askorn ha'y gig, hag ev a'th villik dhe'th fas.’ 6An ARLOEDH a leveris dhe Satnas, ‘Otta, yma ev y'th halloes, saw spar y vewnans.’\n7Ytho Satnas eth yn-rag yn-mes a wel a'n ARLOEDH, ha plagya Job gans gwennennow kasadow dhiworth godhen y droes bys yn gwartha y benn. 8Hag ev a gemmeras darn a briweyth may halla omdhiruska ganso, hag ev a esedhas yn mysk an lusu.\n9Ena y wreg a leveris dhodho, ‘A withydh hwath yn fast dha lander? Millik Duw ha marw.’ 10Mes yn-medh ev dhedhi, ‘Ty a gews kepar dell gewssa onan a'n benynes foll. A wren ni degemmeres dader dhiworth leuv Duw, hag a ny wren ni degemmeres drogedh?’ Gans hemma oll ny beghas Job gans y dhiwweus.\nTri Howeth Job\n11Pan glewas tri howeth Job a-dro dhe'n drogedh oll ma re dhothya warnodho, i a dheuth pub huni dhiworth y dyller y honan, Elifaz an Temanyas, Bildad an Shuhyas ha Sofar an Naamathyas. I a settyas prys war-barth rag dos dhe geskalari ganso ha rag y gonfortya. 12Ha pan y'n gwelsons a-dhiworth pell, ny'n aswonnis hag i a ughelhas aga lev hag oela, hag i a skwardyas aga fows ha skattra doust war aga fenn troha nev. 13I a esedhas ganso war an dor seyth dydh ha seyth nos, ha denvyth ny leveris ger dhodho, rag i a welas bos y wodhevyans pur vras.


All Health Care Professionals Near Ellsworth, Pennsylvania\n28 listings were found within 10255075100200 mikm of Ellsworth, Pennsylvania\napprox. 1.3 mi from Ellsworth, Pennsylvania\napprox. 5.6 mi from Ellsworth, Pennsylvania\napprox. 7.3 mi from Ellsworth, Pennsylvania\napprox. 12.7 mi from Ellsworth, Pennsylvania\napprox. 15.1 mi from Ellsworth, Pennsylvania\napprox. 15.4 mi from Ellsworth, Pennsylvania\napprox. 17.7 mi from Ellsworth, Pennsylvania\napprox. 18.2 mi from Ellsworth, Pennsylvania\napprox. 19.1 mi from Ellsworth, Pennsylvania\napprox. 19.7 mi from Ellsworth, Pennsylvania\napprox. 19.8 mi from Ellsworth, Pennsylvania\napprox. 20.7 mi from Ellsworth, Pennsylvania\napprox. 21.6 mi from Ellsworth, Pennsylvania\napprox. 21.7 mi from Ellsworth, Pennsylvania\napprox. 22.5 mi from Ellsworth, Pennsylvania\napprox. 22.8 mi from Ellsworth, Pennsylvania\napprox. 22.9 mi from Ellsworth, Pennsylvania\napprox. 23 mi from Ellsworth, Pennsylvania\napprox. 23.1 mi from Ellsworth, Pennsylvania


Nebes Geryow Kernewek: Dewisyans\n“Dewisyans?” a wovynnowgh. “A nyns yw hemma re a-varr rag post a-dro dhe dhewisyansow 2006?” Wel, nyns yw a dhewisyans amerikanek a skrifav omma -- soweth, res yw dhyn gortos rag henna -- mes dewisyans almaynek. Le es diw seythun alemma, dhe’n 18ves a vis Gwynngala, y fydh dewisyans senedhek yn Almayn. 598 esel an Bundestag a vydh dewisys, hag anedha governans nowydh a vydh formyes.\nSystem dewisyansek (electoral) Almayn yw pur dhihaval orth an system y’n Statys Unnys. Omma, eseli agan Kuntelles yw dewisys yn unnik dre gemmeres an brassa rann a raglevow y’ga stat po pastell-vro. Mes yn Almayn, nyns yw saw hanter a’n eseli dewisys y’n fordh ma. An 299 esel arall yw dewisys herwydh system a gannasedhyans kemusurel (proportional representation), mayth yw an esedhow rennys ynter an partiow herwydh an kemusur a raglevow rag pub parti.\nYtho pub burjes almaynek a raglev diwweyth: unnweyth rag ombrofyer yn y bastell-vro y honan, hag unnweyth rag hanow neb parti. Yma dhe bub parti rol a ombrofyoryon, ha mars yw (rag ensompel) ugens esedh res dhe neb parti dre gannasedhyans kemusurel, an kynsa ugens ombrofyer war rol an parti na a vydh henwys dhe’n Senedh. Mes rag kavoes esedhow dre gannasedhyans kemusurel, res yw dhe barti po kavoes 5% a’n raglevow-parti po gwaynya tri esedh dre dhewisyans didro (direct election) y’n pastellow-bro. An rewl ma a surha na vydh an Bundestag lenwys gans kannasow dhiworth partiow byghan hag eythavorek (extremist) -- an pyth re hwyris yn fenowgh yn Almayn dhe dermyn an Repoblek Weimar.\nWosa an dewisyans, eseli an Senedh nowydh a omguntell rag formya governans nowydh, ha dewis an Bundeskanzler (Chansler Keffrysel [Federal]). An Chansler Keffrysel yw penn an governans, kepar ha Pennvenyster an Rywvaneth Unnys po Lywydh an Statys Unnys. (Yma ynwedh Lywydh Keffrysel yn Almayn, mes ev yw penn an stat hepken, ha nyns eus dhodho meur a alloes politek.) Awos bos lies parti yn Almayn, yn fenowgh yth yw res dhe dew barti po moy gul kesgovernans (coalition), ha dre vras penn parti brassa an kesgovernans a dheu ha bos an Chansler Keffrysel.\nPostys gans Benjamin Bruch dhe 10:41.


Breusysi 18 (ABK) - Bible Society\nBreusysi 18 ABK\nDan a Hwila Tir\n1Y'n dydhyow na nyns esa myghtern yn Ysrael. Hag y'n dydhyow na loeth an Danysi a hwila eretons ragdho y honan dhe driga ynno, rag bys y'n termyn na ny via tir rynnys dhedha dre goelbrenn yn mysk loethow Ysrael. 2Ytho an Danysi a dhannvonas pymp gour kolonnek yn-mes a'ga niver kowal, dhiworth Sora ha dhiworth Eshtaol rag aspia an tir ha'y hwithra; hag yn-medhons dhedha, ‘Kewgh, hwithrewgh an tir.’ Pan dheuthons dhe vro venydhyek Efraym, dhe ji Mika, i a spenas an nos ena. 3Pan esons yn chi Mika i a aswonnis lev an Levyas yowynk; ytho i a dreylyas ha govynn orto, ‘Piw a'th tros omma? Pandr'a wredh y'n le ma? Pyth yw dha negys omma?’ 4Ev a leveris dhedha, ‘Mika a wrug neppyth a'n par ma ragov, hag ev a'm arvethas, ha galsov y oferyas.’ 5Ena i a leveris dhodho, ‘Govynn orth Duw, rag may hwodhvyn mar pydh sewen an negys a wren.’ 6An oferyas a worthybis, ‘Kewgh yn kres. Yma an negys a wrewgh a-rag an ARLOEDH.’\n7An pymp gour eth yn-rag, ha pan dheuthons dhe Laish, i a welas an bobel esa ena ow pewa gans diagha herwydh gis tus Sidon, kosel ha digeudh, heb edhomm a dravyth war an norvys, ha dhedha rychys. Pell vons a dus Sidon, ha ny's teva kevrenn gans denvyth. 8Pan dheuthons dh'aga breder yn Sora hag Eshtaol, 9i a leveris dhedha, ‘Pyth yw agas derivadow?’ Yn-medhons, ‘Deun yn-bann er aga fynn; rag ni re welas an tir ha fest da ywa. A wrewgh travyth? Na vedhewgh lent ow mos, mes entrewgh ynno hag eritewgh an tir. 10Pan ewgh, hwi a dheu dhe bobel dhigeudh. Ledan yw an tir – yn hwir Duw re'n ros yn agas diwleuv – tyller ma nag eus fowt a dravyth war an norvys.’\n11Hwegh kans gour a loeth an Danysi, ervys gans arvow a vresel eth yn-mes a Sora hag a Eshtaol, 12hag i eth yn-bann ha kampya yn Kiryath-yearim yn Yuda. Rag hemma henwys yw an tyller na Mahane-dan bys y'n jydh ma; yma hi a'n howlsedhes dhe Kiryath-yearim. 13Alena i a dremenas dhe vro venydhyek Efraym, hag a dheuth dhe ji Mika.\n14Ena an pymp gour a via gyllys dhe aspia an tir (henn yw Laish) a leveris dh'aga breder, ‘A wodhowgh hwi bos yn chiow ma efod, terafim hag imaj? Lemmyn ytho ombrederewgh pandr'a wrewgh.’ 15Yndella i a dreylyas dhe'n tu na hag a dheuth dhe ji an Levyas yowynk, hag a'n salusis. 16Y'n kettermyn yth esa an hwegh kans gour a'n Danysi, gans aga arvow a vresel, ow sevel orth entrans an yet. 17An pymp gour a via gyllys dhe aspia an tir a entras hag a gemmeras an imaj, an efod ha'n terafim. Yth esa an oferyas ow sevel orth entrans an yet gans an hwegh kans gour o ervys gans arvow a vresel. 18Pan entras an wer yn chi Mika hag a gemmeras an imaj, an efod ha'n terafim, an oferyas a leveris dhedha, ‘Pyth esowgh hwi ow kul?’ 19I a leveris dhodho, ‘Taw! Gorr dha leuv war dha anow, ha deus genen ha bydh tas dhyn ni hag oferyas. Yw gwell bos oferyas yn chi unn gour, po bos oferyas dhe loeth ha dhe gordh yn Ysrael?’ 20Yth esa an oferyas pes da. Ev a gemmeras an efod, an terafim ha'n imaj, hag ev eth yn mysk an bobel.\n21Ytho i a dreylyas ha mos yn-kerdh, ow korra an re vyghan, an chatel ha'n pythow a-ragdha. 22Pan esens pell dhiworth chi Mika, an wer esa trigys y'n chiow ogas dhe ji Mika a veu gelwys yn-mes hag i a dremenas dres an Danysi. 23I a armas dhe'n Danysi, hag i a dreylyas a-dro hag a leveris dhe Mika, ‘Pandr'a hwer dhis, ha ty ow gelwel dha wer yn-mes?’ 24Ev a worthybis, ‘Hwi a gemmeras an duwow a wrug vy, ha'n oferyas, ha mos dhe-ves, ha pyth yw gesys dhymm? Ytho fatell yllowgh hwi govynn orthiv, “Pandr'a hwer dhis?” ’ 25An Danysi a worthybis, ‘Gwell vydh dhis na vo klewys dha lev yn agan mysk, poken gwer toemm aga sorr a omsett warnas, ha ty a gyll dha vewnans ha bewnans dha diogeth.’ 26Ena an Danysi eth war aga fordh. Pan welas Mika i dhe vos re grev ragdho, ev a dreylyas ha dehweles dh'y ji.\nAn Danysi a Gemmer Laish\n27An Danysi a gemmeras an pyth a wrussa Mika, war-barth ha'n oferyas o dhodho, hag i a dheuth dhe Laish, dhe bobel gosel ha digeudh, hag i a's weskis gans an kledha hag a loskas an sita. 28Nyns esa delivrer, drefenn hy bos pell a Sidon ha ny's teva kevrenn gans denvyth. Yth esa an sita yn nans ogas dhe Beth-rehob. I a dhastrehevis an sita, ha triga ynni. 29I a henwis an sita Dan war-lergh aga thas Dan, onan a vebyon Ysrael; mes hanow an sita a vedha Laish kyns. 30Ena an Danysi a dhrehevis an imaj ragdha aga honan. Yonathan mab Gershom, mab Moyses, ha'y vebyon o oferysi rag loeth an Danysi bys y'n prys kethneth an tir. 31Yndella i a dhrehevis ragdha aga honan an imaj re wrussa Mika, hag y feu ena oll an termyn may feu chi Duw yn Shilo.


Compare Bible readings for 2 Myghternedh 25 in the ABK and the KJV - Bible Society\n2 Myghternedh25 ABK\nKoedh Ha Kethneth Yuda\n11 Rakhenna yn nawves blydhen y reyn, y'n degves mis, yn degves dydh an mis, Nebukadnessar, myghtern Babylon a dheuth, ev hag oll y lu, erbynn Yerusalem, hag omsettya orti; hag i a dhrehevis gweyth esedhva er hy fynn war bub tu. 2An esedhva a veu gorrys a-dro dhe'n sita bys y'n unnegves blydhen a vyghtern Sedekia. 3Yn nawves dydh an peswora mis an divoetter eth ha bos mar sevur ma nag esa boes rag bobel an tir. 4Ena aswa a veu gwrys yn fos an sita. Oll an soudoryon eth yn-mes25:4 eth yn-mes: Ow siwya an Septuagint. y'n nos der an yet yntra diw fos, ogas dhe lowarth an myghtern, ha'n Kaldeanys ow kyrghynna an sita. I eth war an fordh troha'n Araba. 5Mes lu an Kaldeanys a helghyas an myghtern, ha'y dremena yn plenys Yeriko; oll y lu a veu keskerys dhiworto. 6I a sesyas an myghtern ha'y dhri dhe vyghtern Babylon yn Ribla, ha breus a veu res warnodho. 7I a ladhas mebyon Sedekia a-dherag y dhewlagas; ena genna yn-mes dewlagas Sedekia; i a'n golmas yn kargharow a vrons ha'y dhri dhe Babylon.\n8Y'n pympes mis, y'n seythves dydh a'n mis, hag yw an nownsegves blydhen a vyghtern Nebukadnessar myghtern Babylon, y teuth Nebuzaradan, kapten an gorfwythysi, gwas myghtern Babylon, dhe Yerusalem. 9Ev a loskas chi an ARLOEDH, ha chi an myghtern, hag oll chiow Yerusalem; pub chi bras ev a loskas gans tan. 10Oll lu an Kaldeanys, esa gans kapten an gorfwithysi, a dorras an fosow a-dro dhe Yerusalem. 11Nebuzaradan, kapten an withysi, a dhug yn divroedh remenant an bobel o gesys y'n sita, ha'n gilfowesigyon re gilfisa dhe vyghtern Babylon, oll remenant an routh. 12Mes kapten an withysi a asas re a voghosekka tus an tir dhe vos gonedhysi gwinlannow ha gonedhysi tir.\n13An kolovenyow a vrons esa yn chi an ARLOEDH, ha'n synsellow, ha'n mor a vrons esa yn chi an ARLOEDH, an Kaldeanys a dorras yn temmyn, ha doen oll an brons dhe Babylon. 14I a gemmeras dhe-ves an kalteryow, an reuvow, an gwelsigow-porv, an basonyow rag ynkys, hag oll an lestri a vrons devnydhys yn gonis an tempel, 15an padellow-tan, ha'n basonyow. Taklow gwrys a owr kapten an withysi a gemmeras rag an owr, ha taklow gwrys a arghans, rag an arghans. 16An dhiw goloven, an unn mor, ha'n karrigellow gwrys gans myghtern Solomon rag chi an ARLOEDH – an brons a oll an taklow ma o dres poesa. 17Ughelder an eyl koloven o etek kevelin, ha warnedhi yth esa penn a vrons; ughelder an penn o tri hevelin; roesweyth ha greunavalow, oll a vrons, a gylghyas penn an goloven. An nessa koloven a's tevo an keth, gans greunavalow.\n18Kapten an withysi a gemmeras Seraya an arghoferyas, Sefania an isarghoferyas, ha tri gwithyas a'n treudhow. 19A-dhiworth an sita ev a gemmeras unn spadhesik re bia kaslewydh an vreselyoryon, ha pymp gour a gonsel an myghtern a veu kevys y'n sita; ha pennskrifennyas kaslewydh an lu neb a'n jevo charj a elwel pobel an tir yn-bann dhe'n lu; ha tri-ugens gour a bobel an tir a veu kevys a-ji dhe'n sita. 20Nebuzaradan kapten an withysi a's kemmeras, ha'ga dri dhe vyghtern Babylon yn Ribla. 21Myghtern Babylon a's gweskis, ha'ga gorra dhe'n mernans yn Ribla yn pow Hamath. Ytho Yuda eth yn divroedh yn-mes a'y dir.\nGedalia Gwrys Governour Yuda\n22Ev a apoyntyas Gedalia mab Ahikam mab Shafan avel governour war an bobel gesys yn pow Yuda gans Nebukadnessar myghtern Babylon. 23Pan glewas oll kaptenyon an luyow ha'ga gwer myghtern Babylon dhe apoyntya Gedalia avel governour, i a dheuth gans aga gwer dhe Gedalia yn Mispa: Yshmael mab Nethania, Yohanan mab Kareagh, Seraya mab Tanhumeth an Netofathyas, ha Yaazania mab an Maakathyas. 24Gedalia a wrug ti dhedha ha dh'aga gwer, ow leverel, ‘Na borthewgh own a soedhogyon an Kaldeanys; annedhewgh y'n tir, servyewgh myghtern Babylon, hag y fydh da genowgh.’ 25Mes y'n seythves mis, Yshmael mab Nethania mab Elishama, a'n teylu ryel, a dheuth gans deg den; i a weskis Gedalia may ferwis, war-barth gans an Yedhewon ha'n Kaldeanys esa ganso yn Mispa. 26Ena oll an bobel, ughel hag isel, ha kaptenyon an luyow eth yn-mes ha mos dhe Ejyp; rag yth esa own dhedha a'n Kaldeanys.\nYehoyakin Livrys dhiworth Prison\n27Y'n seytegves blydhen warn ugens a dhivroedh Yehoyakin myghtern Yuda, y'n dewdhegves mis, y'n pympes dydh warn ugens a'n mis, Evil-merodak myghtern Babylon, y'n vlydhen may tallathas reynya, a livras myghtern Yehoyakin dhiworth prison; 28ev a gewsis dhodho yn kuv, ha ri dhodho esedh a-ugh esedhow an vyghternedh erell esa ganso yn Babylon. 29Ytho Yekoyakin a worras a-denewen y dhillas prison. Pub dydh a'y vewnans ev a dhybri a-dherag an myghtern. 30Rag y ventons, alowans pub-dydhyek a veu res dhodho gans an myghtern hedre ve bew.


Compare Bible readings for Dewteronomi 1 in the ABK and the GNB - Bible Society\nKynsa Areth Moyses: Daswel a'n Istori\n1An re ma yw an geryow a gewsis Moyses dhe oll Ysrael dres an Yordan y'n gwylvos, y'n Araba, a-dal Suf, yntra Paran ha Tofel, Laban, Haserot ha Di-zahab. 2Yma kerdh a unnek dydh dhiworth Horeb dre fordh menydh Seir bys yn Kadesh-barnea. 3Y'n dew-ugensves blydhen, y'n unnegves mis, yn kynsa dydh an mis, Moyses a gewsis orth mebyon Ysrael herwydh pup-tra a wrug an ARLOEDH y worhemmynna dhedha, 4wosa ev dhe weskel Sihon myghtern an Amorysi trigys yn Heshbon, hag Og myghtern Bashan trigys yn Ashtaroth, yn Edrei. 5Dres an Yordan yn tiredh Moab, Moyses a omgemmeras displegya an lagha ma, ow leverel, 6An ARLOEDH agan Duw a gewsis dhyn yn Horeb, ow leverel, ‘Hwi re beu trigys orth an menydh ma termyn lowr. 7Treylyewgh ha mos yn-kerdh ha dewgh dhe venydh an Amorysi, dhe oll aga hentrevogyon y'n Araba, y'n menydh hag y'n Shefela, hag y'n Negeb hag y'n arvor, tir an Kananysi, ha Lebanon, bys an avon veur, an avon Ewfrates. 8Mir, my re settyas an tir a-ragowgh. Dewgh hag erita an tir a dos an ARLOEDH dh'agas tasow, dhe Abraham, dhe Ysak, ha dhe Yakob, dh'y ri dhedha ha dh'aga has war aga lergh.’\n9My a gewsis dhywgh y'n termyn na ow leverel, ‘Ny allav agas doen ow honan; 10an ARLOEDH agas Duw re'gas kressyas, hag ottahwi hedhyw avel ster an nev yn palster. 11Re'gas kressyo an ARLOEDH, Duw a'gas tasow, milblek moy es dell owgh, ha'gas benniga kepar dell gewsis dhywgh. 12Fatell dhegav ow honan poes ha begh agas kedrynnow? 13Dewisewgh dhywgh gwer fur eus dhedha konvedhes, aswonnys dh'agas loethow, hag y's settyav avel agas pennow.’ 14Ha hwi a'm gorthybis ow leverel, ‘An tra a gewssys jy dhe wul yw da.’ 15My a gemmeras pennow agas loethow, gwer fur hag aswonnys, ha'ga settya avel pennow warnowgh, kaptenyon a vilyow, kaptenyon a gansow, kaptenyon a hanter-kansow, kaptenyon a dhegow, ha soedhogyon rag agas loethow. 16My a worhemmynnis agas breusysi y'n termyn na, ow leverel, ‘Klewewgh an kenyow ynter agas breder, ha breusewgh yn ewnder yntra gour ha'y vroder ha'n alyon trigys ganso. 17Na blegyewgh dhe fas neb den yn breus, mes klewewgh kekeffrys byghan ha bras. Na berthewgh own a vejeth denvyth, drefenn an vreus dhe vos dhe Dhuw. An ken hag yw re gales dhywgh, drewgh e dhymm ha my a'n klew.’ 18My a worhemmynnis dhywgh y'n tor' na oll an taklow a goedh dhywgh aga gul.\nAn Dewdhek Aspier\n19Ena ni a omdennas dhiworth Horeb ha mos der oll an difeythtir bras hag euthyk a welsowgh, war an fordh dhe venydh an Amorysi, kepar dell worhemmynnis an ARLOEDH agan Duw dhyn; ha ni a dheuth bys yn Kadesh-barnea. 20Ena my a leveris dhywgh, ‘Devedhys owgh bys yn menydh an Amorysi, usi an ARLOEDH agan Duw ow ri dhyn. 21Mir, an ARLOEDH dha Dhuw re settyas a-ragos an tir. Yskynn, ha'y gemmeres yn perghennogeth, kepar dell gewsis dhis an ARLOEDH Duw dha dasow. Na borth own, ha na vydh digolonnek.’ 22Ena hwi oll a dheuth nes dhymm ha leverel, ‘Dannvenyn gwer a-ragon hag yth aspions an tir ragon, ha dri dhe-dre dhyn ger a-dro dhe'n fordh a yskynnyn ynni, ha'n trevow a dheun bys dhedha.’ 23Da o genev an ger, ytho my a gemmeras ahanowgh dewdhek gwer, onan rag pub loeth. 24Hag i a dreylyas hag yskynna war-tu ha'n menydhyow bys yn nans Eshkol ha'y aspia. 25Hag i a gemmeras yn aga leuv neppyth a frut an tir, hag y'n drosons yn-nans dhyn ha dri dhe-dre dhyn ger ha leverel, ‘Da yw an tir usi an ARLOEDH agan Duw ow ri dhyn.’\n26Mes ny vynnewgh yskynna hag yth ewgh hwi gorth dhe worhemmynn an ARLOEDH agas Duw, 27ha hwi a grodhvolas yn agas tyldow ha leverel, ‘Drefenn an ARLOEDH dh'agan kasa, ev re'gan dros yn-mes a pow Ejyp dh'agan ri yn leuv an Amorysi, dh'agan diswul. 28Ple'th en ni yn-bann? Agan breder re wrug dh'agan kolonn teudhi, ow leverel, “Pobel vrassa ha hirra ageson yns; aga sitys yw bras ha kerys bys y'n ebron, hag ynwedh ni a welas mebyon an Anakim ena.” ’ 29Ha my a leveris dhywgh, ‘Na berthewgh euth nag own anedha. 30An ARLOEDH dha Dhuw, usi ow kerdhes a-ragowgh, a omladh ragowgh, kepar dell wrug ragowgh yn Ejyp a-wel dhywgh, 31hag y'n gwylvos, le may hwelsys fatell wrug an ARLOEDH dha Dhuw dha dhoen, dell dheg den y vab, dres oll an fordh a gerdhsowgh bys pan dheuthewgh y'n tyller ma. 32Yn despit dhe hemma nyns esowgh ow krysi y'n ARLOEDH dha Dhuw, 33ow kerdhes a-ragowgh y'n fordh dhe hwilas le rag agas kampya, yn tan nosweyth dhe dhiskwedhes dhywgh an fordh a gerdhowgh ynni, hag yn kommol dydhweyth.’\n34Pan glewas an ARLOEDH son agas geryow, ev a wrug fernewi ha ti, ow leverel, 35‘Nagonan a'n dus ma a'n drog henedh ma ny wel an tir da, a des dhe ri dh'agas tasow, 36marnas Kaleb mab Yefunne; ev a'n gwel, ha dhodho y rov an tir a drettyas ynno, ha dh'y vebyon, drefenn ev dhe holya an ARLOEDH oll yn tien.’ 37Ynwedh an ARLOEDH a sorras orthiv a'gas govis, ow leverel, ‘Ty ynwedh, ny dheudh ena. 38Yoshua mab Nun usi ow sevel a-ragos, ev a dheu ena. Kennerth e, rag ev a wra Ysrael dh'y erita. 39Agas fleghigow neb a leversowgh i dhe vos preydh, ha'gas mebyon na aswonnons hedhyw naneyl da na drog, i a dheu ena. My a'n re dhedha, hag i a'n erit. 40Mes hwi, treylyewgh war-dhelergh, hag omdennewgh yn-mes war-tu ha'n gwylvos yn fordh an Mor Rudh.’\n41Ha hwi a worthybis ha leverel dhymm, ‘Re beghsyn erbynn an ARLOEDH; ni a yskynn hag omladh war-lergh pup-tra a worhemmynnis an ARLOEDH aga Duw.’ Ena peub a omwrogysas gans y arvow bel, ha tybi y fedha es mos yn-bann dhe'n menydh. 42Mes an ARLOEDH a leveris dhymm, ‘Lavar dhedha, Na yskynnewgh nag omladh rag nyns esov yn agas mysk, ma na vydhowgh fethys a-rag agas eskerens.’ 43Ytho my a gewsis dhywgh, mes ny vynnsowgh klewes. Hwi a rebellyas erbynn gorhemmynn an ARLOEDH, ha hwi a lavasas mos yn-bann dhe'n menydh. 44Ha'n Amorysi, esa trigys y'n menydh na, a dheuth yn-mes dh'agas metya ha'gas chasya kepar ha hes gwenen ha'gas terri dhe demmyn yn Seir bys yn Horma. 45Ha hwi a dhehwelis hag oela a-rag an ARLOEDH, mes an ARLOEDH ny woslowas orth agas lev na'gas klewes. 46Ytho yth esewgh trigys yn Kadesh lies dydh, oll an dydhyow a drigsowgh ena.


2 Myghternedh 20 (ABK) - Bible Society\n2 Myghternedh 20 ABK\n1Y'n dydhyow na Hezekia eth ha bos klav bys yn eneworres. An profoes Ysay mab Amos a dheuth dhodho, ha leverel dhodho, ‘Yndellma y lever an ARLOEDH: Kempenn dha ji, rag ty a verow; ny vewydh.’ 2Ena ev a dreylyas y fas troha'n fos ha pysi an ARLOEDH, ow leverel, 3‘Porth kov lemmyn, A ARLOEDH, my a'th pys, a fatell gerdhis a-dherag dhis yn gwiryonedh hag a leun golonn, hag a wrug an pyth yw da y'th wel.’ Hag ev a oelas yn hwerow. 4Kyns Ysay dhe vos yn-mes a'n klos kresel, ger an ARLOEDH a dheuth dhodho: 5‘Treyl arta, ha leverel dhe Hezekia, rewler ow fobel, Yndella a lever an ARLOEDH, Duw dha das Davydh: My re glewas dha bysadow, my re welas dha dhagrow; otta, my a wra dha yaghhe; y'n tressa dydh ty a wra mos yn-bann dhe ji an ARLOEDH. 6My a geworr dhe'th dydhyow pymthek blydhen; ha my a'th teliver ty ha'n sita ma yn-mes a leuv myghtern Assyria; ha my a vydh skoes dhe'n an sita ma a-barth dhymm, hag a-barth Davydh ow gwas.’ 7Hag Ysay a leveris, ‘Drewgh powltis a figys. Hag i a'n kemmeras ha'y worra war an ynflammyans, may yaghhaho.’\n8Hezekia a leveris dhe Ysay, ‘Pandr'a vydh an arwoedh ma'm yaghha an ARLOEDH, ha may hwrav mos yn-bann yn chi an ARLOEDH an tressa dydh?’ 9Ysay a leveris, ‘An arwoedh ma a' fydh dhiworth an ARLOEDH, may hwra an ARLOEDH an pyth re ambosas: a wra an skeus mos yn-rag deg kamm po mos war-lergh deg kamm?’ 10Hezekia a worthybis, ‘Es yw rag an skeus hirhe deg kamm; mes gwra dhe'n skeus dehweles war-dhelergh deg kamm.’ 11An profoes Ysay a grias dhe'n ARLOEDH; hag ev a dhros an skeus war-dhelergh an deg kamm, war an grisyow re dhiyskynnsa an howl yn-nans, war risyow Ahaz.\n12Y'n termyn na myghtern Merodak-baladan mab Baladan a Babylon a dhannvonas kannasow gans lytherow ha ro dhe Hezekia, drefenn ev dhe glewes y vos klav. 13Hezekia a's wolkommas, ha diskwedhes dhedha oll y dresorva, an arghans, an owr, an spisyow, an oyl drudh, y arvji, pup-tra a veu kevys yn y withvaow; nyns esa travyth yn y ji po yn y wlaskor oll na dhiskwedhas Hezekia dhedha. 14Ena an profoes Ysay a dheuth dhe vyghtern Hezekia, ha leverel dhodho, ‘Pandr'a leveris an wer ma? Ple teuthons dhis a-dhiworto?’ Hezekia a worthybis, ‘I re dheuth dhiworth pow pell, dhiworth Babylon.’ 15Ev a leveris, ‘Pandr'a welsons y'th chi?’ Hezekia a worthybis, ‘I re welas pub tra usi y'm chi; nyns eus travyth y'm gwithvaow na dhiskwedhis dhedha.’\n16Ena Ysay a leveris dhe Hezekia, ‘Klew ger an ARLOEDH: 17Otta, yma dydhyow ow tos pan vydh pub tra usi y'th chi, ha pub tra re withas dha dasow bys y'n jydh ma, degys dhe Babylon; travyth ny vydh gesys, a lever an ARLOEDH. 18Re a'th vebyon dha honan a vydh kemmerys dhe-ves; i a vydh spadhesigyon yn palys myghtern Babylon.’ 19Ena Hezekia a leveris dhe Ysay, ‘Da yw ger an ARLOEDH re gewssys.’ Rag yth esa ow prederi, ‘Prag na? Dhe'n lyha y fydh kres ha sawder y'm dydhyow.’\n20Gweythresow erell Hezekia, oll y nerth, fatell wrug ev an poll ha'n dowrbons ha dri dowr a-berth y'n sita, a nyns yns i skrifys yn lyver kovadhow myghternedh Yuda? 21Hezekia a goskas gans y dasow; ha'y vab Manasse a reynyas yn y le.


Kan an Tri Mab 1 (ABK) - Bible Society\nKan an Tri Mab 1 ABK\nPysadow Azaria y'n Fornes\n1 Hag yth esens ow kerdhes a-dro yn kres an flammow, ow kana hymnys dhe Dhuw hag ow penniga an Arloedh.1:1 Y'n Septuagint an gwersow ma yw niverys Daniel 3:24-90. Treylys dhiworth tekst Theodotion. 2 Hag ow sevel yn-bann, Azaria a bysis yndellma, hag owth igeri y anow yn kres an tan, ev a leveris:\n3 Bennigys osta, A Arloedh, Duw agan tasow ha dhe vos gormelys:\nha glorifiys yw dha hanow bys vykken.\n4 Rag ewn osta yn pup-tra a wrussys dhyn ni;\ngwir yw oll dha wriansow, ha kompes yw dha fordhow,\nhag oll dha vreusow yw gwir.\n5 Breusow gwiryon re wrussys yn pup-tra oll a dhresys warnan,\nha war Yerusalem, sita sans agan tasow;\nrag yn gwiryonedh ha breus ty re dhros warnan oll an taklow ma drefenn agan peghosow.\n6 Rag ni re beghas ha terri dha lagha, ow treylya dhe-ves dhiworthis;\nyn pup-tra ni re beghas yn feur.\n7 Ny woslowsyn orth dha worhemmynnow,\nna'ga gwitha, na gul dell worhemmynnsys dhyn, may pe da ragon ni.\n8 Ha pup-tra a dhresys warnan,\nha pup-tra a wrussys dhyn ni,\nyn gwirvreus y's gwrussys.\n9 Ty a'gan ros yn diwleuv eskerens dhilagha, diskryjygyon a-has,\nha dhe vyghtern kammhynsek, an gwettha y'n norvys oll.\n10 Ha lemmyn ny yllyn igeri agan ganow;\nre dheuth bismer ha keredh dhe'th wesyon, ha dhe'n re a'th wordh.\n11 A-barth dha hanow, na'gan gas yn tien,\nha na dorr dha gevambos.\n12 Na dreyl dha dregeredh dhiworthyn,\na-barth Abraham dha garadow,\nhag a-barth Ysak dha was,\nhag a-barth Ysrael dha sans:\n13 leversys dhedha, owth ambosa\nynkressya aga has kepar ha ster an nev\nha kepar ha'n tewes war an vorlann.\n14 Rag ni, A Arloedh, re dheuth ha bos moy distyr es an kenedhlow oll,\nha dres isel on ni hedhyw yn oll an norvys drefenn agan peghosow.\n15 Y'n termyn ma nyns eus dhyn na penntern, na profoes, na hembrenkyas,\nnag offrynn leskys, na sakrifis, nag oblashyon, nag ynkys,\nna tyller dhe wul offrynn a-dheragos, ha kavoes tregeredh.\n16 Mes gans kolonn keudhesik ha gans spyrys uvel gas ni dhe vos degemmerys,\nkepar dell ve gans offrynnow leskys a hordhes ha lodhnow,\nhag avel deg-milyow a eyn tew;\n17 yndella re bo agan sakrifis gwrys a-dheragos hedhyw,\nha gront may hwryllyn dha holya oll yn tien;\nrag ny vydh konfondys an re a worr aga threst ynnos.\n18 Lemmyn ni a'th hol a leun golonn;\nni a'th own, ha hwilas dha fas.\n19 Na wra agan shamya, mes dyght genen herwydh dha garadewder,\nha herwydh dha dregeredh meur.\n20 Delirv ni ynwedh herwydh dha wriansow barthusek,\nha ro glori dhe'th hanow, A Arloedh;\n21 ha gwra dhedha bos konfondys, oll an re a dhiskwedh droktra dhe'th wesyon,\nha perthens i meth yn oll aga nerth ha galloes,\nha re bo aga nell terrys.\n22 Konvedhens ty dhe vos an Arloedh, an unn Duw,\ngloryus dres oll an norvys.\n23 Lemmyn ny hedhi gwesyon an myghtern, neb a's tewlis ynni, toemmhe an fornes gans naftha ha pyg ha garrow lin ha kewydh; 24 ha'n flamm a frosas a-ugh an fornes naw kevelin ha dew-ugens, 25 hag omlesa, ha leski an Kaldeanys a veu kechys a-dro dhe'n fornes. 26 Mes el an Arloedh a dhiyskynnas y'n fornes war-barth gans an re a-dro dhe Azaria, ha fesya flamm an tan a-dhiworth an fornes; 27 ha gul dhe gres an fornes bos kepar dell esa gwyns leyth ow hwibana dredhi. Ny wrug an tan aga thochya mann, na'ga grevya na'ga throbla.\n28 Ena, an tri kepar ha gans unn ganow a ganmolas ha glorifia ha benniga Duw y'n fornes, ow leverel,\n29 Bennigys osta, A Arloedh, Duw agan tasow:\nha dhe vos gormelys hag ughelhes dres oll bys vykken;\n30ha benniges yw dha hanow gloryus ha sans;\nha dhe vos gormelys hag ughelhes dres oll bys vykken.\n31 Bennigys osta yn dha dempel sans ha gloryus:\nha dhe vos kanmelys ha glorifiys dres oll bys vykken.\n32 Bennigys osta neb a hwither an downderyow a-dhiwar dha se war an cherubim:\n33 Bennigys osta war se dha vyghternses:\nha dhe vos kanmelys hag ughelhes dres oll bys vykken.\n34 Bennigys osta y'n ebron a nev:\nha dhe vos kanmelys ha glorifiys bys vykken.\n35 Bennigewgh an Arloedh, oll hwi oberow an Arloedh:\nkanmelewgh ev hag ughelhewgh ev dres oll bys vykken.\n36 A hwi nevow, bennigewgh an Arloedh:\n37 A hwi eledh an Arloedh, bennigewgh an Arloedh:\n38 A hwi dhowrow oll a-ugh an nev, bennigewgh an Arloedh:\n39 Bennigewgh an Arloedh, hwi botestas oll:\n40 A hwi howl ha loer, bennigewgh an Arloedh:\n41 A hwi ster an nev, bennigewgh an Arloedh:\n42 Bennigewgh an Arloedh, A bub kowas ha gluth:\n43A hwi wynsow oll, bennigewgh an Arloedh:\n44 A hwi dan ha toemmder bennigewgh an Arloedh:\n45 A hwi yeynder ha toemmder, bennigewgh an Arloedh:\n46A hwi luthow ha kowasow a ergh, bennigewgh an Arloedh:\n47 A hwi nosow ha dydhyow, bennigewgh an Arloedh:\n48 A hwi wolow ha tewlder, bennigewgh an Arloedh:\n49A hwi rew ha yeynder, bennigewgh an Arloedh:\n50A hwi loesrewyow hag ergh, bennigewgh an Arloedh:\n51A hwi lughes ha kommol, bennigewgh an Arloedh:\n52 Benniges an norvys an Arloedh:\nkanmeles ev hag ughelhes ev dres oll bys vykken.\n53 A hwi venydhyow ha breow, bennigewgh an Arloedh:\n54 A bup-tra a dyv war an dor, bennigewgh an Arloedh:\n55 A hwi fentynyow, bennigewgh an Arloedh:\n56 A hwi voryow hag avonyow, bennigewgh an Arloedh:\n57 A hwi vorviles, ha pup-tra eus ow kwaya y'n dowrow, bennigewgh an Arloedh:\n58 A hwi oll ydhyn an ayr, bennigewgh an Arloedh:\n59 A hwi vestes ha bughes, bennigewgh an Arloedh:\n60 A hwi vebyon dus, bennigewgh an Arloedh:\n61 A Ysrael, bennigewgh an Arloedh:\n62 A hwi oferysi an Arloedh, bennigewgh an Arloedh:\n63 A hwi wesyon an Arloedh, bennigewgh an Arloedh:\n64 A hwi spyrysyon hag enevow a'n re wiryon, bennigewgh an Arloedh:\n65 A hwi dus sans hag uvel agas kolonn, bennigewgh an Arloedh:\n66 A Hanania, Azaria ha Mishael, bennigewgh an Arloedh:\nRag ev re'gan delivras dhiworth ifarn,\nha'gan sawya dhiworth leuv ankow,\nha'gan delivra dhiworth kres an fornes ha'n flamm ow leski:\ndhiworth kres an tan y hwrug ev agan delivra.\n67 Rewgh grasyans dhe'n Arloedh, drefenn ev dhe vos da;\n68 Hwi oll neb a wordh an Arloedh, bennigewgh an Duw a dhuwow,\nkanmelewgh ev ha rewgh grasyans dhodho:\nrag y dregeredh a dhur bys vykken.1:68 An tekst a bes yn Dan 3:24.